8
O skupljanju priloga
1 Želimo da znate, braćo, o Božijoj milosti koja je data crkvama u Makedoniji. 2 Jer, iako su kušani nevoljama, njihova radost je izobilna, a njihovo posvemašnje siromaštvo se pretočilo u bogatstvo velikodušnosti. 3 Svedok sam da su, shodno svojim mogućnostima, pa i preko njih, dobrovoljno davali, 4 žarko nas moleći da ih počastvujemo učešćem u potrebama svetih. 5 Oni su, čak, prevazišli i naša očekivanja, jer su, sebe pre svega, stavili na raspolaganje Gospodu i nama radi Božije volje. 6 Zato smo zamolili Tita da dovrši među vama ovo delo milosrđa koje je započeo. 7 Pa, pošto u svemu obilujete, u veri, u reči, u znanju, u svakovrsnoj revnosti, kao i u ljubavi prema nama, obilujte i u ovom delu milosti.
8 Ovo vam ne zapovedam, nego proveravam iskrenost vaše ljubavi, poredeći je s revnošću drugih. 9 Vi, naime, znate za milost Gospoda našega Isusa Hrista, da je on, iako bogat, postao siromah radi vas, da bi vi njegovim siromaštvom postali bogati.
10 Što se tiče ove stvari, mislim da vama i priliči da dovršite ono što ste sami započeli prošle godine. Vi, naime, ne samo da ste to učinili, nego ste i želeli da učinite. 11 Sada dovršite to delo! Učinite onako kako ste želeli, shodno svojim mogućnostima. 12 Jer, ako je prisutna dobra volja, onda je i vaš dar dobrodošao; svakako, ne na osnovu onoga što nemate, nego na osnovu onoga što imate.
13 Ipak, ne želim da nečije olakšice postanu vaš teret, nego da vlada jednakost. 14 Vaše sadašnje izobilje treba da pokrije njihovu oskudicu, da bi njihovo izobilje jednom pokrilo vašu oskudicu. Tako će biti jednakost. 15 Kao što je napisano:
„Onome koji je skupio više nije preostalo,
a niti je nedostajalo onome koji je skupio manje.“
Pavle preporučuje Tita i njegove saradnike
16 Hvala Bogu koji je stavio Titu u srce takvu revnost za vas. 17 On ne samo da je prihvatio našu molbu, nego je, budući veoma revnostan, dragovoljno otišao k vama. 18 Sa njim šaljemo i brata koga hvale po svim crkvama zbog propovedanja Radosne vesti. 19 Šta više, crkve su ga izabrale da putuje s nama radi ove službe darežljivosti, koju dragovoljno vršimo Gospodu na slavu, 20 da bismo izbegli primedbe na naše raspolaganje ovim obilnim darom. 21 Jer, mi se trudimo da činimo dobro ne samo pred Gospodom, već i pred ljudima.
22 Sa njim šaljemo i našeg brata, čiju smo revnost često u mnogim stvarima iskusili. On je sada još revnosniji zbog velikog pouzdanja u vas. 23 Što se tiče Tita, on je moj drug i saradnik; a što se tiče naše braće, oni su apostoli crkava, slava Hristova. 24 Stoga im pružite dokaz vaše ljubavi, da crkve znaju da se s pravom ponosim vama.