2
Veliko spasenje
1 Utoliko revnosnije treba da pazimo na ono što smo čuli, da ne zalutamo. 2 Jer ako se poruka koja je data posredstvom anđela pokazala pouzdanom, te ako su oni koji je nisu sledili primili zasluženu kaznu za svaki prestup i svaku neposlušnost, 3 kako ćemo izbeći kaznu mi ako zanemarimo toliko spasenje? Gospod je prvi propovedao to spasenje, a nama su ga potvrdili oni koji su ga slušali. 4 Bog ga je potvrdio znacima i čudima i delovanjem različitih sila, te razdeljivanjem Duha Svetoga po svojoj volji.
5 Bog, naime, nije anđelima pokorio budući svet o kome govorimo. 6 Neko je izjavio negde u Pismu:
„Šta je čovek da ga se sećaš,
šta li sin čovečiji da brineš za njega?
7 Ti si ga malo manjim od anđela učinio,
slavom i čašću njega si ovenčao,
8 njemu pod noge sve si pokorio.“
A to da mu je sve pokoreno, znači da nije ostalo ništa što bi mu se suprotstavljalo. Ipak, sada još uvek ne vidimo da mu je sve pokoreno, 9 ali zato vidimo Isusa, koji je za kratko bio učinjen manjim od anđela, ovenčanog slavom i čašću zbog smrti koju je pretrpeo, kako bi Božijom milošću iskusio smrt za sve.
10 Jer, priličilo je Bogu, posredstvom koga i radi koga sve postoji, da patnjama učini savršenim začetnika njihovog spasenja, kako bi mnogu decu uveo u slavu. 11 Naime, i Isus koji čini ljude svetima, i oni koje on čini svetima, svi imaju istog Oca. Zato se ne stidi da ih nazove braćom 12 kad kaže:
„Navestiću tvoje ime braći svojoj,
hvaliću te usred zbora.“
13 I ponovo:
„Ja ću se pouzdati u njega.“
I još:
„Evo mene i dece koju mi je dao Bog.“
14 A pošto deca dele zajedničku krv i telo, tako je i on postao kao oni, da smrću uništi onoga koji ima vlast nad smrću, to jest đavola, 15 te da izbavi one koji celog svog života robuju strahu od smrti. 16 Jer, jasno je da on nije došao da pomogne anđelima, nego Avrahamovom potomstvu. 17 Trebalo je, naime, da u svemu postane sličan svojoj braći, da bi bio milosrdni i verni Prvosveštenik koji služi pred Bogom za njih, kako bi okajao grehe naroda. 18 Pa pošto je i sam prošao kroz iskušenje dok je patio, u stanju je da pomogne onima koji prolaze kroz iskušenje.