26
Vratari
1 A ovo su bili vratarski redovi: Korejevi sinovi:
Korejev sin Meselemija od Asafovih sinova.
2 Meselemijini sinovi: Zaharija prvenac, Jediailo drugi, Zevadija treći, Jatnilo četvrti, 3 Elam peti, Joanan šesti, i Elioinaj sedmi.
4 Ovid-Edomovi sinovi: Semaja prvenac, Jozavad drugi, Joah treći, Sakar četvrti, Natanailo peti, 5 Amilo šesti, Isahar sedmi, Feultaj osmi; jer ga je blagoslovio Bog.
6 Njegovom sinu Semaji su se rodili sinovi, koji su imali upravu nad svojim otačkim domovima, jer su bili ljudi od ugleda. 7 Semajini sinovi: Gotnije, Rafailo, Ovid, Elzavad i njegova braća, vrsni ljudi, Elijuj i Semahija. 8 Svi ovi od Ovid-Edomovih sinova, i oni i njihovi sinovi i njihova braća, bili su vrsni ljudi, sposobni za službu. Bilo ih je šezdeset dva od Ovid-Edoma.
9 Meselemijinih sinova i braće, hrabrih ljudi, bilo je osamnaest.
10 Od Merarijevih potomaka: Osini sinovi: glavar Simrije; iako nije bio prvenac, otac ga je postavio za glavara, 11 Helkija drugi, Tevalija treći i Zaharija četvrti. Svih Osinih sinova i braće bilo je trinaest.
12 Ovo su redovi vratara po njihovim glavarima. Njihove dužnosti su bile da služe u Domu Gospodnjem uz svoju braću. 13 Bacali su žreb, kako mladi tako stari, po svojim otačkim domovima za svaka vrata.
14 Žreb na istok je pao Selemiji. Kad su bacili žreb za njegovog sina Zahariju, mudrog savetnika, žreb je pao na sever, 15 Ovid-Edomu na jug, a njegovim sinovima kod skladišta. 16 Sufejcima i Osi na zapadu kod Salehetskih vrata, na putu koji ide gore; straža je bila do straže.
17 S istoka šest Levita, sa severa četiri na dan, s juga četiri na dan, a kod skladišta po dva. 18 Na tremu, sa zapada, četiri na putu i dva kod trema.
19 To su vratarski redovi među Korejevim i Merarijevim sinovima.
Rizničari i ostali zvaničnici
20 Od Levita, Ahija je bio nad riznicama Doma Božijeg i nad riznicama posvećenih stvari.
21 Ladanovi sinovi, Girsonovi potomci, koji su bili Ladanovi, glavari Ladanovih otačkih domova: Jehilo. 22 Jehilovi sinovi: Zetam i njegov brat Joilo, koji su bili nad riznicama Doma Gospodnjeg.
23 Od Amramovih, Isarovih, Hevronovih i Ozilovih sinova, bili su:
24 Suvailo, sin Mojsijevog sina Girsama, starešina nad riznicama. 25 Njegova braća po Eliezeru: njegov sin Reavija, njegov sin Jesaija, njegov sin Joram, njegov sin Zihrije, i njegov sin Selomit. 26 Ovaj Selomit i njegova braća su bili nad svim riznicama posvećenih stvari, koje je posvetio car David, glavari otačkih domova i zapovednici nad hiljadu i stotinu, i vojvode. 27 Deo plena od ratova su posvetili da se popravi Dom Gospodnji. 28 I što god je posvetio videlac Samuilo, Kisov sin Saul, Nerov sin Avenir, i Serujin sin Joav, sve posvećeno, bilo je u nadleštvu Selomita i njegove braće.
29 Od Isarovih sinova: Henanija i njegovi sinovi. Oni su bili nadležni za svetovne poslove u Izrailju, kao upravitelji i sudije.
30 Od Hevronovih sinova: Asavija i njegova braća, hiljadu sedam stotina sposobnih ljudi. Oni su bili nadležni za Izrailj zapadno od Jordana za svaki posao Gospodnji i za carsku službu. 31 Među Hevronovim sinovima, Jerija je bio glavar Hevronovih sinova. Četrdesete godine Davidovog carevanja tražili su po njihovim rodoslovljima, po njihovim porodicama i otačkim domovima, i našli među njima veoma sposobne ljude u Jaziru galadskom. 32 Njegove braće, sposobnih ljudi, bilo je dve hiljade sedam stotina porodičnih glavara. Car David ih je postavio nad Ruvimovim i Gadovim sinovima i nad polovinom Manasijinog plemena za sve Božije i carske poslove.