Psalam 28
Davidov.
1 K tebi, Gospode, vapim, steno moja,
ne budi gluv prema meni,
da neuslišen ne budem
kao oni što u raku silaze.
2 Počuj glas moga preklinjanja
kad zavapim k tebi,
kad podignem ruke svoje
k tvom najsvetijem mestu.
3 Ne odvedi me s opakima,
s onima koji čine bezakonje.
Oni pričaju blago s bližnjima svojim,
a u srcu zloba im počiva.
4 Vrati im po delima njihovim,
i po njihovim zlim postupcima.
Plati im po delima ruku njihovih,
ti im vrati što su zaslužili.
5 Pošto ne mare za dela Gospodnja,
niti za dela ruku njegovih,
srušiće ih, podići ih neće.
6 Neka je blagosloven Gospod,
jer je čuo glas moga preklinjanja.
7 Gospod je moja snaga i moj štit,
u njega se pouzdaje moje srce.
On mi je pomogao, pa mi kliče srce,
svojom pesmom davaću mu hvale.
8 Gospod je snaga svom narodu,
tvrđava spasenja svom pomazaniku.
9 Spasi svoj narod! Blagoslovi svoje nasledstvo!
Napasaj ga i nosi zauvek!