Psalam 112
1 Slavite Gospoda!
Blago čoveku što se Gospoda boji
i u zapovestima njegovim rado uživa.
2 Moćno će mu potomstvo biti po zemlji,
naraštaj će pravednika blagosloven biti.
3 U kući mu blago i imetak,
pravednost mu postojana vavek.
4 Svetlo i u tami sija pravednima,
milosrdnima, milostivima i pravičnima.
5 Sažaljiv je dobar čovek, pozajmljuje,
pravedno se u poslu ophodi.
6 Taj se nikad uzdrmati neće,
sećanje na pravednika trajaće doveka.
7 On ne strepi pred lošim vestima,
pouzdanog srca u Gospoda se uzda.
8 Pribranog je srca, ne strahuje
dok ne zalikuje nad dušmanima svojim.
9 On neštedimice deli,
daje sirotinji,
pravednost njegova ostaje doveka;
rog će mu se u časti uzdići.
10 Videće to zlotvor, ozlojediće se,
škripaće zubima i grišće se;
propašće žudnja zlotvora!