Psalam 13
Horovođi. Psalam Davidov.
1 Dokle više, dokle, o, Gospode?
Zar ćeš me ti vazdan zaboravljati?
Dokle ćeš od mene svoje lice kriti?
2 Dokle više da se pitam u duši,
i svaki dan u srcu tugujem?
Dokle će dušmanin da bude nada mnom?
3 Pogledaj, usliši me, Gospode,
Bože moj, oči mi prosvetli,
da u san smrtni ja ne utonem,
4 da ne kaže neprijatelj:
„Ja sam ga nadjačao“,
i protivnici ne likuju nada mnom.
5 A ja ću se u tvoju milost uzdati,
tvome se spasenju u srcu radovati.
6 Pevaću Gospodu, jer mi je bio dobrostiv.