13
1 Mudar sin prihvata očevo vaspitanje,
a podrugljivac ne sluša ukor.
2 Čovek se nasiti dobra od ploda usta svojih,
a pokvarenjaci su gladni nasilja.
3 Ko god čuva usta svoja čuva život svoj,
a propast sleduje onome ko širi svoje usne.
4 Duša lenštine je gladna, ali nema ništa,
a duša se marljivih ljudi nahrani.
5 Pravednik mrzi laž,
a zlobnik odurno i sramno postupa.
6 Pravednost čuva put čestitog,
a nepravda obara grešnika.
7 Neko sebe predstavlja bogatim, ali nema ništa,
a neko sebe predstavlja siromašnim, a prebogat je.
8 Čovek bogatstvom otkupljuje dušu svoju,
a siromah i ne čuje pretnju.
9 Svetlo pravednika blešti,
a svetiljka zlikovaca gasne.
10 Bahatost jedino razdor izaziva,
a mudrost je kod onih koji primaju savet.
11 Naglo stečeno bogatstvo se umanjuje,
a uvećava se ono sakupljano radom.
12 Dugotrajno nadanje žalosti srce,
a ispunjena želja je kao drvo života.
13 Ko prezire reč sebi samom škodi,
a ko strahuje od zapovesti nagrađen će biti.
14 Mudračeva pouka vrelo je života
i odvraća od smrtnih zamki.
15 Pronicljivost stiče naklonost,
a put nevernih je nepromenjiv.
16 Svaki obazriv čovek radi prema znanju,
a bezumni širi bezumlje.
17 Glasnik zla u zlo pada,
a svedok istine leči.
18 Siromaštvo i sramota stižu onog ko ne mari za opomenu,
a počašćen će biti onaj ko prihvata ukor.
19 Slatka je duši želja ispunjena,
a bezumniku je mrsko da se od zla odvrati.
20 Biće mudar ko ide s mudrima,
a nastradaće ko se druži s bezumnima.
21 Grešnike propast progoni,
a pravednici su dobrom nagrađeni.
22 Dobar čovek ostavlja nasledstvo unucima,
a grešnikova se dobra čuvaju za pravednika.
23 Obilje je hrane na neuzoranom polju siromaha,
ali ga nepravda odnosi.
24 Ko svoj prut štedi mrzi svoga sina,
a voli ga ko ga na vreme kori.
25 Kada jede, pravedniku se duša najede,
a stomak zlobnika ostaje gladan.