2
1 Stajaću na svojoj straži,
zauzeću mesto na bedemu.
Stražariću da vidim šta će po meni reći
i šta da mu odgovorim kada me ukori?
Gospodnji odgovor
2 I Gospod mi je uzvratio rečima:
„Čitko zapiši objavu na ploče,
da se lako čita.
3 Jer ipak je ova objava za određeno vreme,
žuri se kraju
i ne obmanjuje.
A ako i kasni, pričekaj,
jer će sigurno doći.
Doći će i neće zakasniti.
4 Evo čoveka prkosnog!
U njemu je duša nepravedna,
a pravednik će živeti od svoje vere.
5 Pa još i vino izneverava oholog čoveka
i ne drži ga mesto kod kuće.
Zinuo je kao Svet mrtvih*.
On je kao smrt i nikad mu dosta nije.
On za sebe okuplja sve narode
i sve ljude za sebe sabira.
6 A neće li baš ti narodi, svaki od njih, da pokrenu priču, pesmu rugalicu i zagonetku o njemu? Reći će:
’Teško onome što sabira što mu ne pripada
– i do kada tako misli –
što je sebe nakrcao zalozima?’
7 Neće li se nenadano dići zajmodavci tvoji?
Probudiće se oni pred kojima ćeš strepeti,
pa ćeš ti njima postati plen.
8 Zato što si mnoge narode poharao,
poharaće tebe ostatak naroda.
I to za krv ljudi,
za nasilje nad zemljom,
nad gradom
i nad svima koji u njemu žive.
9 Jao onom ko za svoju kuću nepoštenu dobit zgrće gramzivo,
da bi u visini svoje gnezdo svio,
da bi se spasao iz ruku propasti!
10 Kući si svojoj sramotu naneo ubijanjem mnogih naroda
i dušu svoju ogrešio.
11 Jer će kamen iz zida vikati,
svedočiće greda iz krova.
12 Jao onome koji na krvi grad gradi
i naselje osniva na nepravdi!
13 Pazi, zar nije od Gospoda nad vojskama
to što narodi rade za oganj
i što se ljudi iscrpljuju nizašta?
14 Jer će se zemlja ispuniti poznavanjem Gospoda,
kao što je vodom ispunjeno more.
15 Jao onome ko napija svoga bližnjeg,
gnev svoj izliva
i opija ga da bi mu gledao golotinju!
16 Nasitićeš se sramotom više nego čašću.
Pij sada i ti i pokaži svoju neobrezanost.
Stići će te čaša u desnici Gospodnjoj
i sramota će pokriti čast tvoju.
17 Jer će te stići nasilje nad Livanom,
istrebljenje životinja preplašenih,
krv ljudi,
nasilje nad zemljom,
nad gradom
i nad svima koji u njemu žive.
18 Kakva je korist od lika koji je klesar isklesao,
od livenog idola, učitelja laži?
Jer onaj koji ga je napravio se pouzdaje u svoje delo,
praveći neme idole.
19 Jao onome koji drvetu govori: ’Budi se!’
I kamenu nemom: ’Podigni se!’
Taj li će da te poučava?
Evo, optočen je zlatom i srebrom,
ali u njemu nema daha.“
20 Ali Gospod je u svom hramu svetom.
Tiho pred njim, zemljo sva!
* 2:5 U izvornom tekstu Šeol, ili podzemlje, gde prebivaju duše umrlih.