34
Propast zemlje edomske
1 Pristupite, puci, da čujete;
i narodi, slušajte!
Neka čuje zemlja i što je ispunjava,
svet i sve što po njemu raste.
2 Jer se razjario Gospod na sve puke,
rasrdio se protiv sve vojske njihove;
izručio ih je,
predao ih je pokolju.
3 Njihovi pobijeni leže,
i od leševa njihovih smrad se podiže,
i krv njihova gorja natapa.
4 I rasula se sva vojska nebeska,
i nebesa se savijaju kao svitak,
i sva vojska njihova klone,
kao što klone list na lozi,
kao što klone na stablu smokvinu.
5 „Jer mač moj se natopio na nebesima.
Gle, na Edom on se spušta,
i na narod kome sam odredio da sudim.“
6 Mač za Gospoda napunjen je krvlju,
podmazan je lojem;
krvlju od jaganjaca i jaraca,
lojem s bubrega ovnujskih,
jer Gospod ima žrtvu u Vosori,
i veliko klanje u zemlji edomskoj.
7 I s njima će se to spustiti
na bivole i na volove s juncima.
I zemlja njihova će se krvlju natopiti,
i prašina njihova lojem omastiti,
8 jer Gospod ima dan za odmazdu,
godinu da se namire računi za Sion.
9 I prevratiće se potoci njezini u smolu,
i prašina njena u sumpor,
i zemlja će njena biti smola u plamenu,
10 neće se gasiti ni noću ni danju,
dim njen će se dizati doveka.
Od kolena do kolena ležaće pustoš zasvagda.
Nikad više niko njome prolaziti neće.
11 Nju će zaposesti buljina i jež,
u njoj će boraviti ušara i gavran.
I on će na njoj rastegnuti
mernu traku za pustoš
i visak za prazninu.
12 Njeno plemstvo tamo neće biti, carstvom da ga zovu,
i svi njeni zapovednici biće uništeni.
13 Po zdanjima njenim prorastaće trnje,
po tvrđavama njenim kopriva i čkalj,
te će postati jazbina za šakale,
ležaj za nojeve ženke.
14 Tamo će se sresti divlje mačke s hijenama,
i dlakavci će dozivati jedan drugog;
tamo će se smestiti noćnica-veštica
i naći će sebi počivalište;
15 tamo će se gnezditi guja,
polagaće svoja jaja,
ležaće na njima,
izleći će ih u senu svom;
tamo će takođe sletati jastrebovi
jedan za drugim.
16 Istražujte u Knjizi Gospodnjoj, i čitajte:
Nijedno od njih nedostajati neće,
mužjak ženki neće zafaliti,
zato što su usta moja
tako zapovedila,
i Duh njegov
tako ih je sakupio;
17 zato što je on za njih bacio žreb,
i njegova ruka im je odmerila zemlju:
oni će je posedovati doveka,
nju će nastanjivati od kolena do kolena.