24
Bog će suditi i osuditi
1 Gle, Gospod će zemlju opustošiti
i ogoliti
i njeno lice unakaziti,
i stanovnike njene raspršiti.
2 Kao narod sveštenik će biti,
i kao sluga gospodar njegov,
i kao sluškinja gospodarica njena,
i kupac kao prodavac njegov,
i zajmoprimac kao zajmodavac njegov,
i dužnik kao poverilac njegov.
3 Zemlja će biti opustošena pustoš,
ispražnjena praznina,
zato što je Gospod rekao ovu reč.
4 Zemlja tuži, vene;
svet gine, vene;
ginu gordi narodi na zemlji.
5 Jer je zemlja oskrnavljena pod stanovnicima njenim,
zato što su zakone prestupili,
odredbu pogazili,
savez večni prekršili.
6 Zato zemlju prokletstvo proždire,
stanovnici njeni su pod krivicom.
Zato su popaljeni stanovnici zemaljski,
i ljudi je malo preostalo.
7 Vino novo tuguje, loza vene,
uzdišu svi što vesela srca behu.
8 Nema više veselja uz bubnjeve,
okonča se graja slavljenika,
umukla je svirka na citarama.
9 Vino piju, ali ne pevaju,
pijancima gorči piće žestoko.
10 Grad bezvredni postade razoren,
svim kućama ulaz je zatvoren,
11 zbog vina je jauk po ulicama,
svaka radost u mrak se pretvori,
iz zemlje je izgnano veselje.
12 Samo pustoš ostade u gradu,
vratnice se razvališe treskom,
13 jer se tako u zemlji događa,
tako biva među narodima,
kao kad se otresu masline,
ili grožđe pabirči po berbi.
14 Oni glas podižu kličući;
veličanstvenost Gospodnju uznose s mora.
15 Zato slavite Gospoda vi na istoku,
ime Gospoda, Boga Izrailjeva na ostrvima morskim.
16 S kraja zemlje čujemo muziku:
„Neka je čast Pravedniku!“
Ali ja govorim:
„Propadoh! Propadoh! Teško meni!
Izdajnici su izdali,
baš izdajom izdajnici su izdali!“
17 Strahota i jama i zamka,
tebi, stanovniče zemaljski.
18 Ko utekne ispred glasa o strahoti,
u jamu će upasti;
a ko se iz jame izvuče,
u zamku će se uhvatiti.
Nastavak pesme o Božijem sudu
Pa će se otvoriti okna na visini,
i zatrešće se temelji zemaljski.
19 Zemlja će se razbijanjem razbiti.
Zemlja će se raspuklinom raspući.
Zemlja će se zemljotresom tresti.
20 Zemlja će se teturanjem teturati kao pijan čovek;
zaljuljaće se kao senica: tamo-amo;
toliko će joj bezakonje njeno otežati,
te će pasti i više ustati neće.
21 I dogodiće se u onaj dan:
Gospod će pohoditi vojsku višnju na visini,
i sve careve ovozemaljske na zemlji;
22 biće sabirom sabrani
i zarobljeni u tamnici,
u zatvoru zatvoreni,
i kažnjeni posle mnogo dana.
23 Mesec će se zacrveneti
i sunce će pocrveneti,
jer će se zacariti Gospod nad vojskama
na gori Sion i u Jerusalimu,
i slava mu je pred starešinama njegovim.