21
1 Ko potoci vode carevo je srce u ruci Gospodnjoj,
on ga vodi kako njemu godi.
2 U sopstvenim očima čoveku je čist svaki put,
ali Gospod proverava namere srca.
3 Da se čini po pravu i pravdi
Gospodu je milije od žrtve.
4 Uznosite oči i oholo srce
svetiljka su pokvarenih, a to je greh.
5 Namere marljivog jedino obilju vode,
a svih onih što srljaju samo siromaštvu.
6 Sticanje bogatstva jezikom lažljivim
je poput pare lelujave; u smrt srljaju takvi.
7 Nasilnike će pomesti nasilje njihovo,
jer su odbili da čine po pravdi.
8 Kriv je put krivca,
a nedužno je delo nedužnoga.
9 Bolje je sedeti na uglu krova
nego sa ženom svadljivom u zajedničkoj kući.
10 Za zlom žudi duša zlotvora,
samilost mu bližnji njegov ne vidi u oku.
11 Kazni podrugljivca, pa će lakoverni postati mudar,
pouči razumnog i shvatiće pouku.
12 Svepravedni motri na kuću zloga,
on obara zle u propast.
13 Ko zatvara uho svoje od plača ubogog
i sam će plakati, a uslišen neće biti.
14 Tajni poklon ljutnju utišava
i mito u nedrima pogolemu srdžbu.
15 Pravedniku je radost da radi po pravdi,
a jeza je za one što nepravdu rade.
16 Čovek što zaluta s puta razumnoga
završiće u društvu pokojnih.
17 Siromašan čovek biće ko voli veselje,
ko vino i ulje voli bogat biti neće.
18 Zlobnik je otkup za pravednika
i nevernik za ispravnoga.
19 Bolje biti i u zemlji pustoj,
nego sa ženom svadljivom i goropadnom.
20 Primamljivo blago i ulje su u domu mudrog,
a bezumni čovek sve to proćerda.
21 Ko pravdi i ljubavi teži
nalazi i život i pravdu i čast.
22 Mudar se uspinje u grad junaka
i obara bedem njihovog uzdanja.
23 Usta svoja i jezik svoj ko čuva,
od nevolja sebe brani.
24 Bahati i oholi – ime mu podrugljivac –
onaj je što radi u obesti bezmernoj.
25 Lenštinu ubija njegova želja,
jer odbija da radi rukama.
26 On mahnito traži od jutra do sutra,
a pravednik deli i ne cicijaši.
27 Mrske su žrtve zlobnika,
a još više kad ih prinosi u zlobi!
28 Lažljivi svedok će nastradati,
a čovek koji sluša s uspehom će da svedoči.
29 Zlobnik na licu pokazuje drskost,
a čestiti put svoj razaznaje.
30 Ni mudrosti ni znanja,
ni saveta nema nasuprot Gospodu.
31 Za dan boja konj je spreman,
ali pobeda je od Gospoda.