Psalam 31
Za horovođu. Psalam Davidov.
1 U tebi je utočište moje, Gospode;
o, da se nikad ne postidim;
izbavi me po svojoj pravednosti.
2 Prigni uho svoje k meni,
brzo me izbavi,
budi mi stena, utočište,
jaka tvrđava za moje spasenje.
3 Ti si moja stena i tvrđava,
radi svog imena vodi me, usmeravaj.
4 Izvuci me iz mreže koju mi postaviše,
jer ti si moja tvrđava.
5 U tvoje ruke predajem svoj duh,
otkupi me, Gospode, verni Bože.
6 Mrzim služitelje bezvrednih idola;
pouzdajem se jedino u Gospoda.
7 Klicaću i radovaću se po tvojoj milosti,
jer ti si video moju muku;
ti si znao teskobu moje duše.
8 Nisi me dao u ruke dušmaninu,
nego si mi noge postavio na prostrano mesto.
9 Smiluj mi se, Gospode, jer sam u nevolji,
moje oko od žalosti kopni,
vene moja duša i nutrina.
10 Život mi se troši u žalosti,
u jecanju odmiču godine,
snaga me izdaje zbog moje nepravde,
i kosti se moje raspadaju.
11 Poruga postadoh zbog svih svojih dušmana:
susedima teret, a znancima strašilo;
beže od mene kad me vide na ulici.
12 Padoh u zaborav, kao da sam umro,
postao sam kao razbijeni sud.
13 Jer ja čujem klevete mnogih,
užas me je opkolio odasvud.
A oni se udružuju protiv mene,
kuju zaveru da mi život uzmu.
14 Ali ja se u tebe uzdam, Gospode,
i kažem: „Ti si Bog moj.“
15 Vreme je moje u ruci tvojoj;
izbavi me iz ruku dušmana,
i od onih koji me progone.
16 Neka lice tvoje obasja slugu tvoga,
milošću me svojom izbavi.
17 Ne daj da se postidim, Gospode,
jer tebi zavapih;
neka se opaki postide,
u Svetu mrtvih nek umuknu.
18 Neka umuknu usta lažljiva,
koja protiv pravednika govore
obesno, oholo i prezrivo.
19 Kako je obilna dobrota tvoja,
koju čuvaš za one koji te se boje;
iskazuješ je pred potomcima ljudi,
onima što u tebi utočište nađu.
20 Ti ih skrivaš u zaklonu svog lica,
od zavera koje ljudi kuju,
zaklanjaš ih pod svoju senicu,
od jezika koji optužuju.
21 Blagosloven bio Gospod,
jer mi iskaza divnu milost svoju,
kad sam bio u gradu pod opsadom.
22 Tada rekoh uznemiren:
„Odbačen sam od tvog pogleda.“
Ali ti si čuo glas moga preklinjanja,
kada sam zavapio k tebi.
23 Volite Gospoda, svi verni njegovi,
Gospod čuva one koji veruju,
a oholima plaća punom merom.
24 Budite jaki i hrabra srca,
svi vi što se nadate Gospodu!