50
Spasonosna svemoć Gospodnja
1 Govori Gospod:
„Gde je potvrda o razvodu za vašu mater
kojom sam je otpustio?
Ili: ko je poverilac
kome sam vas prodao?
Gle, zbog krivica vaših vi ste prodani.
Zbog neverstva svoga vaša mati je otpuštena.
2 Zašto, kad sam bio došao,
nikog nije bilo?
Kad sam bio zvao,
odazvao se niko nije?
Zar je tako kratko skraćena ruka moja,
te ne može izbaviti?
Ili: zar snage u meni nema,
te ne mogu osloboditi?
Gle, pretnjom svojom isušujem more,
pretvaram reke u pustinju.
Raspadaju se ribe njihove
kad vode nema, i umru od žeđi.
3 Nebesa oblačim u crninu,
i kostret im kao prekrivači.“
O sluzi Gospodnjem, Pesma treća
4 Gospodar Gospod dade mi jezik učen
da znam okrepiti umornoga.
Rečju me budi; iz jutra u jutro budi me na uho
da ga slušam kao učeni.
5 Gospodar Gospod otvorio mi je uho,
a ja nisam okretao pleća,
niti sam ustuknuo.
6 Leđa sam svoja podmetao onima koji me tuku,
a obraze svoje onima koji mi bradu čupaju,
lice svoje zaklanjao nisam
od uvreda i od pljuvanja.
7 A Gospodar Gospod meni pomoć daje
da se ne postidim,
zato sam svoj obraz u kremen pretvorio
i znam da se posramiti neću.
8 Blizu je onaj koji me pravda.
Ko će sa mnom da se parniči?
Stanimo zajedno.
Ko će protiv mene?
Nek mi priđe bliže.
9 Gle, Gospodar Gospod meni pomaže.
Ko je taj koji će me okriviti?
Eto, svi oni će se istrošiti kao haljina,
moljac će ih pojesti.
10 Ko se među vama boji Gospoda
i sluša glas njegovog sluge,
koji je išao po tamninama,
a nije imao videla;
uzdao se u ime Gospodnje,
oslanjao na Boga svojega.
11 Eno, svi vi koji palite vatru
opasujući se iskrama,
odoste u plamen svoje vatre
i u iskre vašeg sagorevanja;
od ruke moje to će vam biti:
ležaćete u mukama.