Knjiga proroka Nauma
1
1 Proroštvo o Ninivi. Knjiga viđenja Nauma iz Elkoša.
Gospodnji gnev protiv Ninive
2 Bog je ljubomoran i osvećuje se Gospod.
On je Gospod osvete i gospodar gneva.
Gospod se sveti svojim dušmanima
i gaji gnev prema svojim neprijateljima.
3 Gospod se sporo gnevi, velike je sile,
ali krivca nipošto ne ostavlja nekažnjena.
U olujnom vetru, u vihoru put je njegov
i oblak mu je prašina pod nogama.
4 Kad more prekori, on ga isušuje
i sve reke čini suvim.
Venu Vasan i Karmil,
vene cvat Livana.
5 Zbog njega se gore tresu,
a bregovi rastaču.
Zemlja se pred njim podiže
i sav svet i svi koji na njemu žive.
6 Ko da stoji pred gnevom njegovim?
Ko da izdrži plamen srdnje njegove?
Jer gnev se njegov izlio kao lava
i stene se pred njim drobe.
7 Gospod je dobar,
zaštita je u danu nevolje
i poznaje one što u njemu utočište traže.
8 On će silnom poplavom
da dokrajči Ninivu,
a svoje će dušmane u mrak da odagna.
9 Šta god da spletkarite protiv Gospoda,
on će to da dokrajči.
Nevolja se neće podignuti dvaput.
10 Neka su i kao trnje spleteni
i kao pijani od svog pića,
progutani biće sasvim ko strnjika suva.
11 Od tebe će doći onaj
koji spletkari zlo protiv Gospoda,
opaki savetnik.
12 Ovako kaže Gospod:
„Iako su Asirci i složni i iako brojni,
i takvi biće sasečeni i izgaženi.
A ja sam te tlačio, narode moj,
ali te više tlačiti neću.
13 Evo, sada ću da skršim njegov jaram na tebi,
izlomiću tvoje okove.“
14 Gospod je zapovedio protiv tebe:
„Tvoje ime neće imati potomke.
Iz kuće tvojih bogova
srušiću kipove i livene idole.
Grob ti spremam
jer si bezvredan.“
15 Evo, na gorama su noge blagovesnika
koji mir objavljuje!
Proslavljaj, Judo, praznike svoje!
Ispuni svoje zavete
jer te više neće gaziti opaki.
Satrće se sasvim.