2
Pripreme za izgradnju Doma
1 I zapovedi Solomon da se sazida Dom za Gospodnje ime i carski dvor za njega. 2 I okupi Solomon u brdima sedamdeset hiljada nosača, osamdeset hiljada klesara i tri hiljade šest stotina nadglednika za sve njih.
3 Poručio je Hiramu, tirskom caru:
„Ti si mom ocu, Davidu, slao kedar da sebi izgradi dom i prebiva u njemu. 4 Hoću da izgradim Dom za Gospoda, Boga mog, da ga posvetim, da se u njemu kadi tamjanom i stalno prinose hleb i svespalnice ujutro i uveče, subotom i kad su mladine Gospodu Bogu i određeni praznici, kao zapovest Izrailju doveka.
5 A Dom koji ću da gradim biće veliki jer je velik naš Bog, veći od svih bogova. 6 I ko može da mu sazida Dom kad ni najviša nebesa ne mogu da ga obuhvate? I ko sam ja da mu sazidam Dom, osim da kadim pred njim?
7 Zato mi pošalji čoveka, veštog zlatara, srebrnara, kovača, koji ume da radi sa bronzom, sa skerletom, grimizom i porfirom, koji ume da rezbari. Radiće sa veštim ljudima koji su sa mnom, a koje je moj otac, David, već pripremio u Jerusalimu i u Judi.
8 Pošalji mi kedrovine, čempresovine i sandalovine sa Livana. Znam da tvoje sluge umeju vešto da ih seku na Livanu, pa će raditi zajedno sa mojim slugama, 9 da mi spreme obilje građe za veliki i predivan Dom koji želim da gradim. 10 Znaj da ću drvosečama, tvojim ljudima, dati dvadeset hiljada kora* ovršene pšenice i isto toliko ječma, kao i dvadeset hiljada vata† vina i ulja.“
11 I odgovori pismom Hiram, car Tira, Solomonu:
„Gospod voli svoj narod i zato te je postavio za cara nad njima.“
12 Još je napisao:
„Neka je blagosloven Gospod, Bog Izrailjev, koji stvori nebesa i zemlju, i koji dade Davidu mudrog i umešnog sina, da zida Dom Gospodnji i dvor za sebe.
13 Evo ti šaljem mudrog i veštog čoveka, majstora Hirama-Avija. 14 Majka mu je iz Danovog plemena a otac iz Tira. Zna da radi sa zlatom, srebrom, bronzom, gvožđem, s kamenom i drvetom, sa skerletom, grimizom, lanom i porfirom. Može da rezbari šta god mu se kaže, zajedno sa tvojim majstorima i sa veštim ljudima tvog oca Davida, mog gospodara.
15 Zato neka moj gospodar, kako je kazao, svojim slugama pošalje žito, ječam, ulje i vino. 16 A mi ćemo iseći stabla sa Livana, prema tvojim potrebama i dovešćemo ih splavovima, morem do Jope. Ti ih onda prenesi u Jerusalim.“
17 Solomon je popisao sve pridošlice u izrailjskoj zemlji nakon popisa njegovog oca Davida. Bilo ih je stotinu pedeset tri hiljade šest stotina. 18 Njih sedamdeset hiljada je odredio za nošenje, osamdeset hiljada za klesanje kamena u brdima a tri hiljade šest stotina za nadglednike tih poslova.
* 2:10 Oko 440 hl. † 2:10 Oko 440 hl.