Psalam 99
1 Gospod vlada –
nek narodi drhte!
Nad heruvimima on sedi –
nek se zemlja trese!
2 Veliki je Gospod na Sionu,
uzvišen je nad svim narodima.
3 Veliko ti ime neka slave,
jer je strašno –
on je svet!
4 Moćan je car koji voli pravdu;
Jakovu si učvrstio podjednako
i pravdu i pravednost,
ti si to učinio.
5 Uzdižite Gospoda, Boga našeg!
Poklonite se pred podnožjem njegovih nogu,
jer je on svet.
6 Mojsije i Aron, sveštenici njegovi;
Samuilo, jedan od onih što su mu se molili,
zvali su Gospoda
i on ih je uslišio.
7 U stubu od oblaka im je govorio,
a oni su držali propise
i uredbe koje im je dao.
8 O, Gospode, Bože naš,
ti si ih uslišio!
Bio si im Bog koji oprašta
ali i onaj što kažnjava njihova zlodela.
9 Uzdižite Gospoda, Boga našeg!
Poklonite se na njegovoj svetoj gori,
jer naš Gospod, Bog je sveti.