4
Upozorenje protiv lažnih učitelja
1 Duh izričito govori da će u poslednja vremena neki odstupiti od vere, i povesti se za duhovima prevare i za učenjima zlih duhova. 2 Ova učenja šire licemerni lažljivci, čija je savest otupela. 3 Oni zabranjuju stupanje u brak, i govore da se treba uzdržavati od jelâ, koja je Bog stvorio da ih sa zahvalnošću uzimaju oni koji veruju i poznaju istinu. 4 Naime, sve što je Bog stvorio dobro je, i ništa što se uzima sa zahvalnošću ne treba odbacivati, 5 jer se uz Božiju reč i molitvu posvećuje Bogu.
Dobar sluga Isusa Hrista
6 Ako ovome budeš poučavao braću i sestre, bićeš dobar sluga Hrista Isusa, hranjen rečima vere i dobrog učenja za kojim si pošao. 7 Kloni se bezbožnih i bapskih priča. Vežbaj se u pobožnosti. 8 Jer telesno vežbanje donosi malu korist, a pobožnost je dobra za sve, jer u sebi nosi obećanje i za sadašnji i za budući život.
9 Ova poruka je istinita i vredna da je svi prihvate. 10 Zbog ovoga se trudimo i borimo, jer smo se pouzdali u živoga Boga, koji je Spasitelj svih ljudi, naročito onih verujućih.
11 Ovo zapovedaj i naučavaj. 12 Neka te niko ne prezire zbog tvoje mladosti, nego budi uzor vernima u govoru, vladanju, ljubavi, veri, i čistoti. 13 Dok ne dođem, posveti se čitanju, savetovanju i poučavanju. 14 Ne zanemaruj milosni dar koji si dobio po proroštvu, nakon što su starešine položile ruke na tebe.
15 Ovo upražnjavaj, tome se posveti, da bi tvoj napredak postao svima očigledan. 16 Pazi na samoga sebe i na poučavanje, jer čineći ovo, spašćeš i sebe i one koji te slušaju.