Psalam 24
Psalam Davidov.
1 Gospodu pripada zemlja i sve što je na njoj,
svet i svi koji žive na njemu.
2 Jer on ga je utemeljio na morima,
na vodama ga osnovao.
3 Ko će da se uspne na goru Gospodnju?
Ko će da stane na sveto mesto njegovo?
4 Onaj kome su ruke nedužne,
čovek koji ima srce bez mane,
čija duša ne sledi ispraznost,
i koji se ne zaklinje lažno.
5 On će požnjeti blagoslov od Gospoda,
i pravednost od Boga, svog Spasitelja.
6 Takav je naraštaj onih koji ga traže,
koji traže lice tvoje, Bože Jakovljev.
Sela
7 Dignite, o, vrata, svoje nadvratnike,
dignite se, dveri večne,
da uđe Car slave.
8 Ko je taj Car slave?
Gospod jak i junačan,
Gospod silan u boju.
9 Dignite, o, vrata, svoje nadvratnike,
dignite se, dveri večne,
da uđe Car slave.
10 Ko je taj Car slave?
Gospod nad vojskama,
on je taj Car slave.
Sela