14
Samsonova ženidba
1 Jednom Samson siđe u Timnu i zapazi tamo filistejsku devojku. 2 Kad se vratio gore ispričao je to ocu i majci. Rekao je: „Video sam filistejsku devojku u Timni. Zato mi je sada uzmite za ženu.“
3 Njegovi otac i majka mu rekoše: „Zar nema devojaka u tvome bratstvu i u celom našem narodu, da moraš ići da uzmeš sebi ženu od neobrezanih Filistejaca?“
Samson odgovori ocu i majci: „Nju mi uzmite, jer ona je za mene ona prava.“ 4 Njegov otac i njegova majka nisu znali da to dolazi od Gospoda, koji je tražio zadevicu s Filistejcima. U to vreme su Filistejci vladali nad Izrailjem.
5 Samson je sišao u Timnu sa svojim ocem i svojom majkom. Kad su došli do timnjanskih vinograda, mladi lav ričući krene prema njemu. 6 Duh Gospodnji siđe na njega, i on golim rukama rastrže lava kao jare. Ipak, ocu i majci nije rekao šta je uradio. 7 Onda je otišao k onoj devojci i pričao sa njom; ona je za Samsona bila ona prava.
8 Kad se posle izvesnog vremena vratio da je odvede, skrenuo je da pogleda mrtvog lava, a ono, u mrtvom lavu roj pčela i med. 9 Zahvatio je med šakom, pa ga je idući jeo. Onda je otišao svome ocu i svojoj majci, i dao meda i njima, te su i oni jeli. Međutim, nije im rekao da ga je uzeo iz mrtvog lava.
10 Njegov otac ode k devojci i Samson napravi tamo gozbu, kako su to običavali mladi ljudi. 11 Čim su ga videli odredili su mu trideset pratilaca da budu uz njega.
12 Tada im je Samson rekao: „Dozvolite mi da vam postavim zagonetku. Ako je odgonetnete za sedam dana gozbe, daću vam trideset lanenih košulja i trideset svečanih haljina. 13 A ako ne budete mogli da je odgonetnete, vi ćete meni dati trideset lanenih košulja i trideset svečanih haljina.“
Oni rekoše: „Reci svoju zagonetku, mi te slušamo.“
14 Samson im reče:
„Od onog koji jede izašlo je jelo,
od jakoga izašlo je slatko.“
Tri dana nisu mogli da odgonetnu zagonetku.
15 Četvrtog dana rekoše njegovoj ženi: „Izmami od svog muža rešenje zagonetke, ili ćemo spaliti i tebe i kuću tvoga oca. Zar ste nas pozvali ovde da nas opljačkate?“
16 Samsonova žena je došla pred njega plačući i govoreći: „Ti me svakako mrziš i ne voliš me. Postavio si zagonetku mojim sunarodnicima, a meni je nisi rastumačio?“
On joj odgovori: „Nisam je rastumačio svome ocu i svojoj majci, a tebi da je rastumačim?“ 17 Ona je tako plakala pred njim sedam dana, koliko je trajala njihova gozba. Sedmoga dana joj je rastumačio zagonetku, jer je toliko navaljivala na njega. Ona je onda odala zagonetku svojim sunarodnicima.
18 Sedmoga dana, pre zalaska sunca, meštani grada mu rekoše:
„Šta je slađe od meda,
i šta je jače od lava?“
Samson im reče:
„Da niste orali s mojom junicom,
moju zagonetku ne biste rešili!“
19 Tada Duh Gospodnji siđe na njega, te on ode u Askalon i pobi trideset ljudi. Skinuo je s njih odeću i dao svečane haljine onima što su odgonetnuli zagonetku. Tako razjaren vratio se gore očevoj kući. 20 A Samsonovu ženu su dali jednom od njegovih svadbenih pratilaca koji je bio uz njega.