Psalam 149
1 Slavite Gospoda!
Novu pesmu zapevajte Gospodu
i njegove hvalospeve u zboru vernika.
2 Nek Izrailj raduje se svome Stvoritelju!
Neka kliče svome Caru narod sa Siona!
3 Nek mu ime slave igrajući kolo,
nek mu zasviraju na bubnju i liri.
4 Jer Gospodu je njegov narod mio,
on ponizne ovenčava spasenjem.
5 Neka narod verni likuje u časti!
Neka kliču sa ležaja svojih!
6 U grlima nek im budu hvalospevi Božiji,
u rukama im mač s obe strane oštar;
7 da se osvete narodima
i donesu kaznu tuđincima;
8 da lancima careve im svežu
i okuju gvožđem njihove plemiće;
9 da na njima izvrše zapisanu presudu,
što je na čast svih njegovih vernih.
Slavite Gospoda!