Knjiga proroka Amosa
1
1 Reči Amosa koje je video za Izrailj, dok je bio među stočarima iz Tekuje. Bilo je to dve godine pre zemljotresa, u vreme Ozije, cara Jude, i za vreme Jerovoama, cara Izrailja, Joasovog sina.
2 On je rekao:
„Gospod riče sa Siona,
iz Jerusalima glas svoj pušta.
Tuguju pastirski pašnjaci
i vrh Karmila se suši.“
Sud nad okolnim narodima
3 Ovako kaže Gospod:
„Zbog tri prestupa Damaska,
a i zbog četiri, svoju kaznu neću da povučem,
jer su Galad ovršili
gvozdenom vršilicom.
4 Baciću oganj na kuću Azailovu
i spaliće Ven-Adadova utvrđenja.
5 Izlomiću prevornice na Damasku,
istrebiću živalj iz te doline Aven*
i onoga što u Vet-Edenu žezlo drži.
U izgnanstvo, u Kir će otići Aramov narod –
kaže Gospod.“
6 Ovako kaže Gospod:
„Zbog tri prestupa Gaze,
a i zbog četiri, svoju kaznu neću da povučem,
jer su sve izgnanike odveli u ropstvo
i predali ih Edomu.
7 Baciću oganj na zidine Gaze
i spaliće njena utvrđenja.
8 Istrebiću živalj iz Azota
i onoga što u Askalonu žezlo drži.
Ruku ću svoju da okrenem na Akaron,
i postradaće ostatak filistejski
– govori Gospod Bog.“
9 Ovako kaže Gospod:
„Zbog tri prestupa Tira,
a i zbog četiri, svoju kaznu neću da povučem,
jer su sve izgnanike predali Edomu.
Nisu se setili bratskog saveza.
10 Baciću oganj na zidine Tira
i spaliće njegova utvrđenja.“
11 Ovako kaže Gospod:
„Zbog tri prestupa Edoma,
a i zbog četiri, svoju kaznu neću da povučem,
jer je mačem svoga brata progonio
i potisnuo svoje smilovanje.
U svom ga je besu satirao stalno
i doveka razjaren bio.
12 Baciću oganj na Teman
i spaliće utvrđenja Vosore.“
13 Ovako kaže Gospod:
„Zbog tri prestupa sinova Amonovih,
a i zbog četiri, svoju kaznu neću da povučem,
jer su rasporili trudnice Galada
da bi među svoju proširili.
14 Zapaliću oganj na zidinama Rave
i spaliće njena utvrđenja,
sve uz poklič na dan boja
i uz vihor olujnoga dana.
15 A njihov će car otići u izgnanstvo,
zajedno – on i glavari njegovi“ –
kaže Gospod.
* 1:5 Ili: doline idolatrije, što je pogrdan naziv za Damask i cara Arama.