6
Bog potvrđuje svoje obećanje da će osloboditi Izrailjce
1 Tada Gospod reče Mojsiju: „Sada ćeš videti šta ću učiniti faraonu. Moja moćna ruka će ga naterati da pusti Izrailjce; moja moćna ruka će ga naterati da ih istera iz svoje zemlje.“
2 Još reče Bog Mojsiju: „Ja sam Gospod. 3 Avrahamu, Isaku i Jakovu sam se objavio pod imenom Bog Svemoćni. Ipak, njima se nisam otkrio pod imenom Gospod*. 4 Šta više, sklopio sam svoj savez s njima da ću im dati hanansku zemlju, zemlju gde su živeli kao stranci. 5 A još sam čuo i uzdisanje Izrailjaca koje Egipćani drže u ropstvu, pa sam se setio svoga saveza.
6 Zato reci Izrailjcima: ’Ja sam Gospod; ja ću vas izbaviti od egipatskog jarma i osloboditi vas od ropstva. Ja ću ispružiti svoju mišicu da ih strogo kaznim, i tako vas otkupim. 7 Uzeću vas sebi za narod, i ja ću biti vaš Bog. Tada ćete znati da sam vas ja, Gospod, vaš Bog, oslobodio od egipatskog jarma. 8 Ja ću vas odvesti u zemlju za koju sam se zakleo da ću je dati Avrahamu, Isaku i Jakovu; ja ću vam je dati u posed. Ja sam Gospod.’“
9 Mojsije je to preneo Izrailjcima, ali oni nisu hteli da ga slušaju, jer im je duh klonuo od teškog ropstva.
10 Tada Gospod reče Mojsiju: 11 „Idi i reci faraonu, egipatskom caru, da pusti Izrailjce da odu iz njegove zemlje.“
12 Ali Mojsije reče Gospodu: „Evo, kad me Izrailjci nisu poslušali, kako će faraon poslušati mene koji sam nevešt u govoru?“
13 No, Gospod je ponovio što je već rekao Mojsiju i Aronu: zapovedio im je da idu k Izrailjcima, i da kažu faraonu, egipatskom caru, da pusti Izrailjce iz Egipta.
Ruvimov, Simeunov i Levijev rodoslov
14 Ovo su glavari rodova.
Sinovi Izrailjevog prvenca Ruvima:
Enoh, Faluj, Esron i Harmija.
To su rodovi Ruvimovi.
15 Sinovi Simeunovi:
Jemuilo, Jamin, Aod, Jakin, Cohar i Saul, sin jedne Hananke.
To su rodovi Simeunovi.
16 Ovo su imena Levijevih sinova s njihovim rodoslovom:
Girson, Kat i Merarije.
Levije je živeo stotinu trideset sedam godina.
17 Girsonovi sinovi su:
Lovenije i Semaj sa svojim porodicama.
18 Katovi sinovi su:
Amram, Isar, Hevron i Ozilo.
Kat je ukupno živeo stotinu trideset tri godine.
19 Merarijevi sinovi su:
Molija i Musija.
To su Levijevi rodovi po svojim porodicama.
20 Amram se oženio svojom tetkom Johavedom, koja mu je rodila Arona i Mojsija.
Amram je ukupno živeo stotinu trideset sedam godina.
21 Isarovi sinovi su:
Korej, Nefeg i Zihrije.
22 Ozilovi sinovi su:
Misailo, Elisafan i Sitrija.
23 Aron se oženio Jelisavetom, ćerkom Aminadavovom, sestrom Nasonovom, koja mu je rodila Nadava, Avijuda, Eleazara i Itamara.
24 Korejevi sinovi su:
Asir, Elkana i Avijasaf.
To su Korejeve porodice.
25 Aronov sin, Eleazar, se oženio jednom od Futilovih ćerki, koja mu je rodila Finesa.
To su glavari levitskih rodova po svojim porodicama.
26 To je onaj Aron i onaj Mojsije kojima je Gospod rekao: „Izvedite Izrailjce iz Egipta po njihovim četama.“ 27 To su isti Mojsije i Aron koji su rekli faraonu, egipatskom caru, da pusti Izrailjce iz Egipta.
Završetak izveštaja o Mojsijevom poslanju
28 Onog dana kad je Gospod govorio Mojsiju u Egiptu, 29 rekao mu je: „Ja sam Gospod. Reci faraonu, egipatskom caru, sve što ti ja kažem.“
30 Ali Mojsije odgovori Gospodu: „Nevešt sam ja u govoru. Kako će me faraon poslušati?“
* 6:3 U izvornom tekstu Jahve. Vidi više u podložnoj napomeni 2. Moj 3,15.