9
Kazna za Izrailj
1 Izrailju, ne raduj se!
Ne likuj kao narodi
jer si bludničio i otišao od Boga svoga.
Zavoleo si zaradu bludničku
sa pšeničnih gumna.
2 Gumno i vinska kaca ih neće nahraniti,
izneveriće u njima šira.
3 Oni neće ostati u Gospodnjoj zemlji.
Jefrem će se vratiti u Egipat
i u Asiriji će jesti nečistu hranu.
4 Neće Gospodu izlivati vino
i neće mu biti ugodne njihove žrtve.
Biće im kao hleb žalosti
i svi koji ga jedu će se onečistiti.
Jer je njihov hleb za njihovu gušu
i neće ući u Dom Gospodnji.
5 Šta ćeš da radiš na dan određenog praznika,
na dan Gospodnje svetkovine?
6 Jer, gle, pobegli su od propasti,
a Egipat će ih okupiti
i u Memfisu će ih sahraniti.
Dragocenosti njihovog srebra zarašće u koprivu
i trnje će im biti u šatorima.
7 Došli su dani kazne!
Došli su dani osvete!
Neka zna Izrailj:
Prorok je lud
i sumanut je čovek duhovan,
od veličine krivice tvoje
i velike mržnje.
8 Jefrem je sa Bogom mojim bio stražar,
a prorok ptičareva zamka na svim njegovim putevima.
Mržnja je u Domu Boga njegovoga.
9 U pokvarenosti su ogrezli
kao u danima Gavaje.
Ali setiće se on krivice njihove
i kazniće grehe njihove.
10 „U pustinji sam našao Izrailj kao grožđe;
kao rani plod na tek stasalom smokvinom stablu
video sam vaše pretke.
I oni su došli u Val-Fegor
i posvetili se sramoti,
postali su poput gadosti kakve su voleli.
11 Jefremova slava će kao ptica da odleti –
nema rađanja, nema trudnoće, nema začeća.
12 Jer ako i odgaje decu svoju
ja ću ih ostaviti bez ijednog čoveka.
I još: jao njima,
kada budem otišao od njih!
13 Jefrem je, koliko vidim, kao Tir,
zasađen na pašnjaku.
Ali Jefrem izvodi ubicama
svoju decu.“
14 O, Gospode, podaj im,
alʼ šta da im daš?
Utrobu koja pobacuje
i grudi usahle podaj im.
15 „U Galgalu su sva njihova zla
i tamo ih mrzim.
Zbog njihovih zlobnih dela
isteraću ih iz svoga Doma.
Više neću da ih volim.
Svi su njihovi glavari odmetnici.
16 Razoren je Jefrem,
koren mu je sasušen
i ploda neće imati.
A ako i nešto rodi,
to predrago njegove utrobe ja ću da pogubim!“
17 Moj Bog će ih odbaciti
jer ga nisu poslušali,
pa će biti lutalice među narodima.