Psalam 30
Psalam Davidov. Pesma za posvećenje hrama.
1 Uzvisujem te, Gospode, jer si me podigao,
nisi dao da se dušmani nada mnom raduju.
2 Tebi zavapih, Gospode, Bože moj,
i ti si me iscelio.
3 Gospode, iz Sveta mrtvih ti si me izveo,
moju si dušu spasao od rake.
4 Zapojte Gospodu, verni njegovi,
hvalite ga, spominjite svetost njegovu.
5 Jer gnev njegov traje za tren,
a čitav život milost njegova.
Veče donosi plač,
a jutro klicanje.
6 U svom spokojstvu rekao sam sebi:
„Nikada me ništa neće uzdrmati.“
7 Milošću si me svojom, Gospode,
učvrstio kao moćnu goru;
kad si lice svoje sakrio,
svega me je strah obuzeo.
8 K tebi vapim, Gospode,
od svoga Boga tražim milost.
9 „Kakva korist od moje smrti,
ako siđem u raku?
Hoće li te prah proslavljati?
Zar će prah o tvojoj vernosti da priča?
10 Počuj, Gospode, smiluj mi se,
budi moja pomoć, o, Gospode!“
11 Moj si plač okrenuo u kolo,
skinuo si s mene ruho žalosti,
i u ruho me radosti obukao.
12 Zato te duša moja slavi bez prestanka.
O, Gospode, Bože moj, hvaliću te večno!