11
Odvaži se i deluj
1 Povrh voda hleb svoj baci
i naći ćeš ga posle dana mnogih.
2 Daj imetak sedmorici, pa i osmorici,
jer ne znaš hoće li zemlju da stigne zlo?
3 Ako su oblaci puni kiše,
na zemlju se izručuju;
padne li drvo na jug ili na sever,
tamo gde padne, tamo i ostaje.
4 Ko u vetar gleda, odustaje od setve;
ko oblake prati, odustaje od žetve.
5 Kao što ne znaš putanju vetra
ni kako nastaju kosti u utrobi trudnice,
tako i delo Boga
koji sve čini ne poznaješ.
6 Od jutra sej seme
i do večeri ne sklapaj ruke svoje.
Jer ne znaš hoće li da uspe
jedno ili drugo,
ili će oboje ispasti dobro.
Sećaj se svog Stvoritelja dok si mlad
7 Slatko li je svetlo
i dobro li je kada oči u sunce gledaju.
8 Jer, ako čovek već i živi mnoge godine,
neka u svima njima radostan bude.
Ali neka se seti da će doći mnogi tmurni dani.
A prolazno je sve to što dolazi.
9 O, mladiću, raduj se u mladosti svojoj!
Neka ti srce uživa dok si mlad,
sledi njegove želje
i htenja očiju svojih.
Ali znaj da će te zbog svega toga
Bog dovesti na sud.
10 Odbaci strepnju iz svog srca
i zlo od tela svoga odbaci,
jer su i mladost i crna kosa prolazni.