3
Odlike ljudi u poslednjim vremenima
1 Ovo znaj: u poslednjim danima nastaće teška vremena. 2 Ljudi će, naime, postati samoživi, srebroljupci, hvalisavi, nadmeni, hulnici, neposlušni roditeljima, nezahvalni, nesveti, 3 bezosećajni, nepomirljivi, ogovarači, neobuzdani, surovi, mrzitelji dobra, 4 izdajnici, lakomisleni, naduveni, koji više vole zadovoljstva nego Boga. 5 Oni imaju obličje pobožnosti, ali su se odrekli njene sile. Kloni se takvih!
6 Među ovima su i oni što se uvlače u kuće i love lakoverne žene opterećene gresima i svladane različitim požudama. 7 One uvek uče, ali nikako ne mogu da dođu do poznanja istine. 8 I kao što su se Janije i Jamvrije suprotstavili Mojsiju, tako se i ovi ljudi suprotstavljaju istini. Njihov um je izopačen, a njihova vera bezvredna. 9 Ali oni više neće napredovati, jer će njihovo bezumlje postati svima očigledno.
Poslednja uputstva
10 A ti si verno sledio moje učenje, način života, zalaganje, veru, strpljivost, ljubav, postojanost, 11 progonstva, stradanja, koja su me zadesila u Antiohiji, u Ikoniumu, Listri. Kakva li sam samo progonstva podneo! A, eto, Gospod me je od svih izbavio. 12 Svi koji hoće da žive pobožnim životom u Hristu Isusu biće progonjeni. 13 A zli ljudi i varalice postajaće sve gori i gori, varajući druge i varajući sebe. 14 No, ti se drži onoga što si naučio i u šta si uveren, budući da znaš od koga si se naučio. 15 Ti, naime, od malena poznaješ Sveta pisma, koja ti mogu dati mudrost koja vodi k spasenju posredstvom vere u Hrista Isusa. 16 Sve Pismo je bogonadahnuto, te korisno za pouku, za savetovanje, za popravljanje, za odgajanje u pravednosti, 17 tako da čovek Božiji bude vrstan, spreman za svako dobro delo.