13
Proroštvo o razorenju hrama
1 Dok je Isus izlazio iz hrama, reče mu jedan od njegovih učenika: „Učitelju, pogledaj ovo divno kamenje! Kako su predivne ove građevine!“
2 Isus mu odgovori: „Vidiš li ove velike građevine? Neće ovde ostati ni kamen na kamenu, koji se neće porušiti.“
3 Kada je Isus sedeo na Maslinskoj gori, nasuprot hramu, upitaju ga nasamo Petar, Jakov, Jovan i Andrija: 4 „Reci nam, kada će se ovo dogoditi i šta će biti znak da je došao kraj svemu ovome?“
5 Isus poče da im govori: „Pazite da vas ko ne zavede! 6 Mnogi će doći u moje ime govoreći: ’Ja sam taj!’ te će mnoge zavesti. 7 A kada čujete da se vode ratovi i da se šire glasine o predstojećim ratovima, ne plašite se, jer sve to mora da se dogodi, ali to još nije kraj. 8 Podići će se narod na narod i carstvo na carstvo; biće zemljotresa po raznim mestima i gladi. Ovo je tek početak nevolja.
9 Ali vi pazite: predavaće vas sudovima i tući po sinagogama. Izvodiće vas pred namesnike i careve radi mene, da svedočite. 10 Prvo treba da se Radosna vest objavi svim narodima. 11 A kad vas odvedu i predaju na sud, nemojte se unapred brinuti šta ćete reći, nego govorite ono što će vam se tog časa dati, jer nećete vi govoriti nego Sveti Duh kroz vas.
12 Brat će brata predati da se pogubi i otac svoje dete, ustaće deca na svoje roditelje i ubijaće ih. 13 Svi će vas mrzeti radi mog imena, ali ko istraje do kraja, biće spasen.
14 A kad vidite da ’strašno bogohulstvo’ stoji gde ne treba – ko čita neka razume! – tada stanovnici Judeje neka beže u brda. 15 Ko se nađe na krovu neka ne silazi i ne ulazi u kuću da uzme što iz kuće, 16 i ko se nađe u polju neka se ne vraća da uzme svoj ogrtač. 17 Jao trudnicama i dojiljama u te dane! 18 Molite se da se to ne dogodi u zimu, 19 jer će u te dane nastati takva nevolja kakve nije bilo od početka stvorenja, koje je Bog stvorio, pa do danas, niti će je više biti.
20 I da Gospod nije odlučio da skrati broj tih dana, niko se ne bi spasao; ali zbog izabranih, onih koje je izabrao, on će skratiti broj tih dana. 21 Ako vam tada neko kaže: ’Evo, Hristos je ovde!’ ili ’Eno ga tamo!’, ne verujte! 22 Jer će se pojaviti lažni Hristosi i lažni proroci i učiniće znakove i čuda, da zavedu, ako je moguće, i izabrane. 23 Ali vi pazite; sve sam vam unapred kazao.
Dolazak Sina Čovečijeg
24 Ali u te dane posle te nevolje:
’sunce će potamneti,
a mesec neće više svetleti;
25 zvezde će sa neba padati,
i sile se nebeske uzdrmati.’
26 Tada će ugledati Sina Čovečijeg kako dolazi na oblacima sa velikom silom i slavom. 27 On će onda poslati anđele i sabraće izabrane sa četiri strane sveta, sa kraja zemlje do nakraj neba.
Pouka o smokvi
28 Poučite se na primeru smokve. Kada njena grana omekša i lišće potera, tada znate da je leto na pragu. 29 Tako i vi, kad vidite da se to dešava, znajte da je on blizu, pred vratima. 30 Zaista vam kažem da ovaj naraštaj neće proći dok se sve ovo ne dogodi. 31 Nebo i zemlja će proći, ali moje reči neće proći.
Neznani dan i čas
32 A koji je to dan i čas, to niko ne zna, ni anđeli na nebu, pa ni sam Sin, već samo Otac. 33 Pazite i bdite, jer ne znate kada je to vreme. 34 To je kao kada neki čovek krene na put, a kuću preda na upravu slugama. Zatim svakome odredi njegovo zaduženje, a vrataru zapovedi da čuva stražu.
35 Bdite, stoga, jer ne znate kada Gospodar kuće dolazi: da li uveče ili u ponoć; da li kad prvi petlovi zakukuriču ili ujutro, 36 da vas, ako iznenada dođe, ne zatekne da spavate. 37 A što vama govorim, svima govorim: bdite!“