22
Sud nad zlim carevima Jude
1 Gospod je ovako rekao: „Siđi do carevog dvora u Judi i tamo im objavi ovu reč. 2 Reci: ’Čuj Gospodnju reč, care Judin, što sediš na Davidovom prestolu – ti, tvoje sluge i tvoj narod što ulazi na ova vrata! 3 Ovako kaže Gospod: postupajte pravo i pravedno. Od tlačitelja izbavljajte pokradenog. Došljaka, siroče i udovicu ne zlostavljajte i ne tlačite. Ne prolivajte krv nevinih na ovom mestu! 4 Jer ako ovo budete predano radili, tada će na vrata dvora ovog ulaziti carevi koji sede na prestolu Davidovom, na bojnim kolima i na konjima – oni, njihove sluge i njihov narod. 5 A ne budete li poslušali ove reči, sobom se zaklinjem – govori Gospod – ovaj će dvor postati pustoš!’“
6 Jer ovako kaže Gospod za dvor Judinog cara:
„Meni si ti kao Galad i vrh Livana,
ali ću te stvarno pretvoriti u pustinju,
u gradove raseljene.
7 Zatirača spremam na tebe,
sve do jednog naoružanog!
Najbolje će tvoje kedrove poseći
i u vatru baciti.
8 Mnogi će narodi prolaziti pored ovog grada, pa će se međusobno pitati: ’Zašto je Gospod postupio ovako sa velikim gradom ovim?’ 9 I odgovoriće: ’Zato što su napustili savez Gospoda, Boga svoga, pa su se klanjali drugim bogovima i služili su im.’“
10 Ne oplakujte mrtvog i ne žalite za njim!
Nego gorko jecajte za onim što odlazi,
da se više ne vrati
i ne vidi svoj rodni kraj.
11 Ovako kaže Gospod o Salumu*, sinu Judinog cara Josije, postavljenom na mesto svog oca Josije i koji je otišao iz ovog mesta: „On se nikada više neće vratiti. 12 Tamo gde su ga odveli, u izgnanstvo, tamo će i da umre. Ovu zemlju on nikada više neće videti.
13 Teško onome što kuću nepravedno kući,
i odaje gornje, ali ne po pravdi;
kome sunarodnik radi bez naknade
i koji ne daje trudbeniku platu.
14 Jer taj kaže: ’Sazidaću sebi kuću poveliku
i prostrane gornje sobe.’
Otvoriće za sebe prozore,
pa kedrom oblaže i crvenim boji.
15 Zar ti vladaš
da bi se kedrovinom razmetao?
Zar tvoj otac nije i jeo i pio,
zar nije pravedno i pravično radio,
pa mu je bilo dobro?
16 Branio je siromaha i ubogog.
I onda je bilo dobro.
Ne znači li to poznavati mene?
– govori Gospod.
17 Ali tvoje oči i tvoje srce
ne teže ničem sem nepoštenom dobitku
i prolivanju krvi nevinoga,
da bi tlačio i iznuđivao.“
18 Ovako kaže Gospod o Joakimu, sinu Judinog cara Josije:
„Neće za njim zažaliti:
’Jao, brate moj! Jao, sestro!’
Neće za njim zažaliti:
’Jao, gospodaru! Jao njegovo veličanstvo!’
19 Sahraniće ga kao što magarca sahranjuju.
Odvući će ga i baciti
podalje od vrata Jerusalima.
20 Popni se na Livan i viči!
Na Vasanu glasom zaječi
i zaviči sa Avarima,
jer su satrveni svi tvoji ljubavnici.
21 A ja sam ti govorio u tvom blagostanju,
a ti si rekao: ’Neću da slušam!’
I to ti je bio put još od mladosti tvoje –
da ne slušaš moj glas.
22 Svim tvojim pastirima vetar pastir će da bude,
a i tvoji ljubavnici će otići u izgnanstvo.
A onda ćeš se baš zastideti i ponižen ćeš biti
zbog svih svojih zala.
23 Ti što sediš na ’Livanu’,
ugnežden u kedrovinu:
kako ćeš stenjati kad te spopadnu trudovi
i bol kao porodilju!
24 Života mi moga – govori Gospod – sve da Jehonija†, sin Judinog cara Joakima, bude i pečatni prsten na desnoj ruci mojoj, i odande ću te strgnuti. 25 Predaću te u ruke onima koji ti o glavi rade, u ruke onih od kojih strepiš, u ruke vavilonskog cara Navuhodonosora i u ruke Haldejaca. 26 Izbaciću i tebe i majku tvoju koja te rodila u drugu zemlju, tamo gde se niste rodili. I tamo ćete umreti. 27 A u zemlju u koju im duša žudi da se vrati, vratiti se neće.“
28 Je li krčag prezren i polupan ovaj čovek Jehonija?
Ili je posuda koju niko neće?
Zašto su odbačeni i on i njegovo potomstvo,
isterani u zemlju koja im je tuđa?
29 O, zemljo! O, zemljo!
O, zemljo, čuj reč Gospodnju!
30 Ovako kaže Gospod:
„Zapiši: ovaj čovek je kao bez poroda
i neće napredovati za života svoga.
Neće napredovati niko od njegovih potomaka,
niko neće sedeti na prestolu Davidovom
da bi ponovo vladao Judom.
* 22:11 Drugo ime cara Joahaza. † 22:24 Jehonija.