3
Poslanje Jovana Krstitelja
1 U one dane pojavio se Jovan Krstitelj propovedajući u Judejskoj pustinji. 2 Govorio je: „Pokajte se, jer se približilo Carstvo nebesko!“ 3 To je ono što je rekao prorok Isaija:
„Glas jednog pustinjom odzvanja:
’Put Gospodnji pripravite;
drumove za njega poravnajte.’“
4 Sâm Jovan je bio odeven u odeću od kamilje dlake, a oko struka je imao kožni pojas. Hranio se skakavcima i divljim medom. 5 Ljudi iz Jerusalima, iz cele Judeje i iz cele jordanske oblasti dolazili su tada k njemu, 6 a on ih je krštavao u reci Jordanu, pri čemu su oni ispovedali svoje grehe.
7 Kada je Jovan video da fariseji i sadukeji dolaze da se krste, on im je rekao: „Porode zmijski, ko vam je rekao da bežite pred nadolazećim gnevom Božijim? 8 Nego, donesite plod koji dokazuje pokajanje. 9 I ne obmanjujte sebe govoreći u sebi: ’Avraham je naš otac!’, jer vam kažem da Bog može i od ovog kamenja da podigne decu Avrahamu. 10 Već je sekira spremna da u korenu poseče drveta, jer svako drvo koje ne rađa dobar rod, odseca se i baca u vatru.
11 Ja vas krštavam vodom radi pokajanja, ali posle mene dolazi neko ko je moćniji od mene, kome ja nisam dostojan ni sandale da ponesem. On će vas krstiti Svetim Duhom i ognjem. 12 U njegovoj ruci je lopata da oveje svoje gumno i da sabere žito u svoju žitnicu, a plevu će spaliti neugasivim ognjem.“
Isusovo krštenje
13 Tada Isus ode iz Galileje na Jordan da ga Jovan krsti. 14 A Jovan ga je odvraćao od toga, govoreći: „Ti treba mene da krstiš, a ti dolaziš k meni?“
15 A Isus mu odgovori: „Pusti sada, jer ovako nam valja ispuniti sve što je u skladu s Božijom pravednošću.“ Tada mu Jovan dopusti.
16 Odmah nakon što je Isus bio kršten, izašao je iz vode. Uto se otvore nebesa, i Isus ugleda Božijeg Duha kako kao golub silazi i spušta se na njega. 17 Tada se začuo glas s neba: „Ovo je Sin moj voljeni, koji mi je sva radost!“