Psalam 129
Pesma poklonička.
1 „Mnogo su me tlačili još od kako mlad sam bio“ –
nek kaže Izrailj –
2 „Mnogo su me tlačili još od kako mlad sam bio,
a ipak me nisu nadvladali.
3 Preko mojih leđa su orali orači
svoje duge brazde.
4 Pravedan je Gospod,
presekao je konopce zlotvora!“
5 Nek se stide, nek ustuknu
svi što Sion mrze.
6 Nek su kao trava po krovovima,
koja svene pre nego se počupa;
7 koja žeteocu ruku ne ispuni,
ni naručje onom koji snoplje veže.
8 A ni prolaznici nek ne kažu:
„Blagosloveni od Gospoda da ste!
Blagosiljamo vas u Gospodnje ime!“