27
1 Ne hvali se sutrašnjim danom,
jer ne znaš šta donosi taj dan.
2 Drugi nek te hvali, a ne ti sebe samog;
neznanac, a ne usne tvoje.
3 Težak je kamen i pesak je težak,
ali od oboje je teži bezobrazluk bezočnoga.
4 Okrutan je bes, srdžba je goropadna
i sa ljubomorom ko da se suoči?
5 Javni ukor je bolji
od tajne ljubavi.
6 Pouzdanije su modrice od onoga koji te voli
od mnogih poljubaca onoga koji te mrzi.
7 Sita duša saće meda gazi,
a gladnoj je duši slatko i sve gorko.
8 Poput ptice proterane iz gnezda,
takav je i čovek proteran iz svog zavičaja.
9 Ulje i miris dragi su srcu
i sladak je prijatelj koji od srca savetuje.
10 Ne napuštaj prijatelja i prijatelja svog oca;
ne odlazi u dom svoga brata na dan svoje nevolje;
bolji je sused koji je blizu, nego brat koji je daleko.
11 Mudar budi, sine moj, i srce mi razveseli,
pa da mogu podrugljivcu rečju da uzvratim.
12 Obazriv čovek primeti nevolju, pa se skrije,
a lakoverni idu dalje i budu kažnjeni.
13 Uzmi haljinu onome što jamči za tuđinca,
i zalog mu uzmi kad jamči za tuđinku.
14 Ko od ranog jutra svoga bližnjeg blagosilja na sav glas,
to će mu se računati kao kletva.
15 Žena svadljiva je poput stalnog prokišnjavanja
po kišnom danu.
16 Ko nju obuzdava, vetar obuzdava
i kao da drži ulje u desnici.
17 Gvožđe se o gvožđe oštri,
a čovek se oštri o čoveka.
18 Od smokvinog ploda ješće ko se za nju brine;
poštovan će biti onaj koji štiti svoga gospodara.
19 Kao što se lice odslikava u vodi
tako se i srce čoveka u čoveku vidi.
20 Kao što su i Svet mrtvih i trulež mrtvih nezasiti,
tako su nezasite i oči čoveka.
21 Topionica je za srebro i peć je za zlato,
a čovek se iskušava pohvalama koje prima.
22 Istucaš li tučkom nerazumnog
sa prekrupom u avanu,
njegova se ludost neće skinuti sa njega.
23 Svoje stado dobro pazi,
pobrini se dobro za krda svoja;
24 jer imetak ne traje doveka,
a ni kruna kroz sva pokolenja.
25 Kosi se trava da nova nikne,
sakupi se seno po brdima;
26 jagnjad te oblače,
a jarcima plaćaš za polja.
27 Tad imaš obilje kozjeg mleka sebi za hranu,
za hranu ukućana, za život sluškinja svojih.