Knjiga proroka Jeremije
1
1 Reči Jeremije, Helkijinog sina, jednog od sveštenika koji su bili u Anatotu u Venijaminovoj zemlji; 2 kome je došla reč Gospodnja u vreme Judinog cara Josije, Amonovog sina, trinaeste godine njegovog carevanja. 3 A dolazila je i u vreme Judinog cara Joakima, Josijinog sina, do završetka jedanaeste godine Judinog cara Sedekije, Josijinog sina i sve do petog meseca kada je Jerusalim odveden u izgnanstvo.
Poziv Jeremije
4 Došla mi je reč Gospodnja govoreći:
5 „I pre nego sam te oblikovao u utrobi, poznavao sam te;
i pre nego si izašao iz materice, posvetio sam te;
postavio sam te za proroka narodima.“
6 Rekao sam: „Jao, Gospode Bože! Evo, ja ne znam da govorim jer sam premlad!“
7 Gospod mi je odgovorio: „Ne govori ’premlad sam’, jer ćeš ići kome god te pošaljem i govorićeš sve što ti zapovedim. 8 Ne boj ih se, jer ću ja biti s tobom da te izbavljam – govori Gospod.“
9 Tada je Gospod ispružio ruku i dotakao mi usta. I rekao mi je Gospod: „Evo, stavio sam svoje reči u usta tvoja. 10 Vidi, postavljam te danas nad narodima i nad carstvima da čupaš i rušiš, da razaraš i obaraš, da gradiš i sadiš.“
11 Opet mi je došla reč Gospodnja: „Šta vidiš, Jeremija?“
Odgovorio sam: „Vidim granu bademovog stabla.“
12 A Gospod mi je rekao: „Dobro si video, jer ja bdim nad svojom reči da je ispunim.“*
13 Došla mi je reč Gospodnja drugi put: „Šta vidiš?“
Odgovorio sam: „Vidim usključali lonac čiji je otvor okrenut od severa.“
14 I Gospod mi je rekao: „Sa severa će se sručiti propast na sve stanovnike zemlje. 15 Jer, evo, ja pozivam sva plemena po severnim carstvima – govori Gospod –
i oni će doći. i postaviće svaki svoj presto
na ulaz vrata Jerusalima,
i protiv svih zidova svuda unaokolo,
i protiv svih Judinih gradova.
16 Objaviću im svoje sudove nad svom njihovom opačinom,
jer su me ostavili,
jer su kadili drugim bogovima
i klanjali se svojim rukotvorinama.
17 A ti, opaši svoje bokove. Ustani i govori im sve ovo što ti zapovedam. Ne strahuj od njih da te ja ne prestrašim pred njima. 18 Evo, ja sam te danas učinio utvrđenim gradom, stubom gvozdenim i zidovima bronzanim protiv sve zemlje, protiv Judinih careva, protiv njenih glavara, protiv njenih sveštenika i protiv naroda zemlje. 19 I oni će se boriti protiv tebe ali te nadvladati neće, jer ću ja da budem s tobom – govori Gospod – da te izbavljam.“
* 1:12 Igra reči badem (jev. šaked) i bdim (jev. šoked).