11
1 Gospodu su gadne terazije lažne,
a tegovi tačni njemu su milina.
2 Kada gordost dođe, dođe i sramota,
a mudrost je u krotkim ljudima.
3 Čestitost vodi poštene,
a nevernike upropašćuje dvoličnost njihova.
4 Nema koristi od bogatstva u dan gneva,
a pravednost od smrti izbavlja.
5 Pravednost besprekornom put ravna,
a zlobnik pada zbog zlobe svoje.
6 Pravednost izbavlja neporočne,
a pokvareni se hvataju u žudnji.
7 Kada umre pokvarenjak, umire i nada,
propada mu nadanje u snagu.
8 Od nevolje je izbavljen pravednik,
a zlikovac stiže na njegovo mesto.
9 Bezbožnik ustima ruši bližnjeg svoga,
a znanje spasava pravednika.
10 U napretku pravednika grad se raduje,
a od sreće kliče kada stradaju zlikovci.
11 Blagoslovom čestitih grad se uzdiže,
a ruši se zbog usta pokvarenih.
12 Bezuman je ko prezire bližnjeg svoga,
a razborit čovek ćuti.
13 Klevetnik se skita i otkriva tajne,
a ko je vernog duha taj ćuti o tome.
14 Narod propada gde nema mudrog saveta,
i uspeh je u mnogim savetnicima.
15 Zlopati se onaj ko jamči za tuđinca,
a bezbedan je čovek koji mrzi da jamči.
16 Blagonaklona žena zavređuje čast,
a okrutni ljudi blago osvajaju.
17 Milostiv čovek čini dobro duši svojoj,
a silnik samom sebi škodi.
18 Pokvarenjak zadobija nepoštenu nadnicu,
a ko seje pravdu dobija poštenu nadnicu.
19 Život daje stamena pravednost,
a u smrt hrli onaj što zlo čini.
20 Gospodu je gadno srce pokvarenih,
a uživanje su mu ljudi besprekornog puta.
21 Nesumnjivo je da zlikovac neće proći nekažnjeno,
a potomci pravednika biće izbavljeni.
22 Lepa žena koja se odrekla pameti,
zlatna je brnjica na njušci krmače.
23 Želja pravednika je samo na dobro,
a gnevna je nada zlikovaca.
24 Neko prosipa, a opet ima više,
a neko čuva i ne da šta bi trebalo, pa ipak osiromaši.
25 Darežljiva duša biće nagrađena
i napojen onaj koji druge poji.
26 Ljudi kunu onog ko zadržava žito,
a blagoslov daju onom što ga prodaje.
27 Ko predano traži dobro, traži naklonosti,
a ko traga za zlom, ono ga i stiže.
28 Pašće svako ko se uzda u svoje bogatstvo,
a pupiće pravednici ko zelena grana.
29 Ko zapusti porodicu naslediće vetar,
bezumnik će biti sluga srcu mudrom.
30 Plod pravednika je drvo života
i mudar je onaj koji zadobija duše.
31 Gle, već je i pravednik na zemlji nagrađen,
a kamoli zločinac i grešnik neće biti!