Psalam 92
Psalam. Pesma za dan subotnji.
1 Baš je dobro hvaliti Gospoda,
tvom imenu pevati, Svevišnji;
2 milost tvoju ujutru javljati,
svake noći vernost tvoju;
3 lirom sa deset struna
i harfinom melodijom!
4 Jer ti si me, o, Gospode,
obradovo delom svojim;
kličem trudu ruku tvojih.
5 Kako su velika dela tvoja, o, Gospode!
Kako su duboki naumi tvoji.
6 Čovek bez pameti ne zna
i bezumnik ovo ne razume;
7 Kad zlikovci niču kao trava
i kad svaki zlotvor cveta,
to je da bi zauvek propali!
8 A ti si doveka uzvišen, o, Gospode!
9 O, Gospode, eno tvojih dušmana;
eno tvojih dušmana, ginu,
i svi što zlobno rade biće oduvani.
10 Ti si moj rog uzdigao kao u bivola,
pomazan sam svežim uljem.
11 Očima gledam po zidinama mojim
one što se protiv mene dižu;
ušima svojim slušam zlotvore.
12 Kao palma grana se pravednik,
kao kedar raste na Livanu!
13 Posađeni u Domu Gospodnjem
cvetaće u dvorištima Boga našeg.
14 Biće plodonosni i kada ostare,
jedri i zeleni biće;
15 i javljaće: pravedan je Gospod, stena moja,
nepravde u njemu nema!