Psalam 82
Psalam Asafov.
1 Bog je stao u Božijem zboru,
pa sad sudi među bogovima:
2 „Dokle ćete suditi nečasno
i držati stranu zlotvorima?
Sela
3 Zastupajte pravo ubogoga i sirotoga,
opravdajte siromaha i nevoljnika.
4 Spasavajte slabog i tlačenog,
izbavite ih iz ruke zlikovaca.
5 Ali nisu znali, nisu razumeli;
u tami su posrtali
i temelje zemlji zadrmali.
6 Ja rekoh: ’Bogovi ste,
svi ste deca Svevišnjega!’
7 Ipak ćete pomreti ko ljudi,
propašćete ko i glavar svaki.“
8 Ustani, Bože, i sudi zemlji,
jer svi su narodi nasledstvo tvoje!