12
1 Ko voli opomenu voli znanje,
a prostak je ko prezire ukor.
2 Dobar čovek dobija Gospodnju naklonost,
a on proklinje čoveka koji pravi spletke.
3 Pokvarenošću se niko neće učvrstiti,
a koren je pravednika nepokolebljiv.
4 Čestita je žena kruna mužu svome,
a žena raskalašna mu je kao trulež u kostima.
5 Pravedni su naumi pravednika,
a saveti pokvarenih su obmana.
6 Reči zlih ljudi krv vrebaju u zasedi,
a čestiti se ustima svojim oslobađaju.
7 Zlikovci se ruše i više ih nema,
a dom pravednika istrajava.
8 Čovek se ceni prema razboritosti svojoj,
a srce pokvarenjaka biće prezreno.
9 Bolji je neugledan čovek, a sa slugom,
nego onaj što uzdiže sebe, a nema da jede.
10 Pravednik se brine i za dobro svojih životinja,
a zlobnici su okrutni i kad se smiluju.
11 Izobilje hrane ima onaj koji svoju zemlju radi,
a šupljoglavac teži bezvrednim stvarima.
12 Zlobnik žudi za zlim plenom,
a koren pravednika je plodonosan.
13 Zlobniku je zamka u grehu usana,
a pravednik se kloni nevolje.
14 Čovek se nasiti dobra plodom usta svojih
i vrati mu se sve što rukama radi.
15 Bezumnik smatra da živi ispravno,
ali je mudar onaj ko sluša savet.
16 Bezumnikov se gnev odmah prepozna,
a ko je obazriv pokriva sramotu.
17 Kad verni svedok svedoči, on objavljuje pravdu,
a lažljivi svedok obmanjuje.
18 Ima ljudi koji govore nesmotreno kao da bodu mačem,
a jezik mudrih leči.
19 Istinoljubiva usta će doveka utvrđena biti,
a lažljivi jezik će nestati dok trepnem.
20 Obmana je u srcu onih što smišljaju zlo,
a radost sleduje one što zovu na mir.
21 Pravednika ne snalazi nikakva nevolja,
a zlikovci su puni nemira.
22 Lažljive su usne odurne Gospodu,
a milina su mu istinotvorci.
23 Obazriv čovek ne otkriva znanje,
a srce budalastih razglašava bezumlje.
24 Ruka marljivih ljudi će vladati,
a lenština mora da robuje.
25 Srce što strepi povija čoveka,
a dobra reč ga vedri.
26 Pravednik bira sebi prijatelja,
a nepravednike zavodi put njihov.
27 Nema pečenja za lenštinu,
čoveku je blago marljivost njegova.
28 Život je na putu pravednosti
i nema smrti na njenoj stazi.