23
Ola i Oliva
1 Dođe mi reč Gospodnja: 2 „Sine čovečiji, bile su dve žene, ćerke jedne majke. 3 Bludničile su u Egiptu, bludničile su od mladosti svoje. Tamo su im grudi stiskali, devojačke im dojke dirali. 4 Starija se zvala ’Ola’*, a ’Oliva’† joj je bila sestra. Bile su moje, i rodile su sinove i ćerke. Ola je Samarija, a Oliva je Jerusalim. To su im imena.
5 Ola se odala bludu dok je bila moja; vukla ju je pohota za njenim ljubavnicima, Asircima, ratnicima 6 u purpur obučenima, upraviteljima i namesnicima, sve zgodnim momcima, konjanicima što jezde na konjima. 7 Nudila im je svoj blud, sve najvrsnijima od Asiraca, i svima za kojima ju je vukla pohota, te se oskrnavila svim svojim idolima. 8 Od Egipta nije ostavljala svoje bludničenje, jer su sa njom legali u njenoj mladosti i dirali joj devojačke dojke, a ona ih je zasipala svojim bludom.
9 Zato sam je predao u ruke njenim ljubavnicima, Asircima, za kojima ju je vukla pohota. 10 Oni su otkrili njenu golotinju: pohvatali su njene sinove i ćerke i pobili ih mačem. Tako je došla na loš glas među ženama, kad je na njoj izvršen sud.
11 Videla to njena sestra Oliva, pa je u svojoj pohoti postala još pokvarenija od nje; u svojim je bludničenjima postala gora od svoje sestre. 12 Vukla ju je pohota za Asircima, upraviteljima i namesnicima, ratnicima, raskošno obučenim konjanicima što jezde na konjima, sve zgodnim momcima. 13 I video sam da se oskrnavila; obe su pošle istim putem.
14 U svojim je bludničenjima postala još gora. Videla je na zidu nacrtane likove muškaraca, slike Haldejaca naslikane crvenom bojom, 15 opasane opasačima oko bedara, s nabranim turbanima na glavama, s izgledom vojnih zapovednika, nalik Vaviloncima, kojima je rodna zemlja Haldeja. 16 I kako ih je ugledala, pohota je obuzela, pa im je poslala glasnike u Haldeju. 17 Vavilonjani su došli k njoj na postelju ljubavničku i oskrnavili je njihovim bludom. A kad se s njima oskrnavila, zgadili su joj se. 18 Kad je javno počinila svoja bludničenja i otkrila svoju golotinju, duša se moja od nje odvratila, kao što mi se duša odvratila od njene sestre. 19 Ali ona je još više bludničila sećajući se dana svoga devojaštva, kad je činila blud u Egiptu. 20 Vukla ju je pohota za njenim ljubavnicima kojima je muškost kao u magarca, a izliv kao u konja. 21 Ti si se vratila na razvratnost svoje mladosti, kad su ti u Egiptu dirali dojke i milovali ti devojačke grudi.
22 Zato, Olivo, govori Gospod Bog: evo, okrenuću protiv tebe tvoje ljubavnike koji su ti se zgadili, i dovešću ih na tebe sa svih strana: 23 Vavilonjane, sve Haldejce, Fekođane, Sojane i Kojane, sve Asirce s njima, zgodne mladiće, sve same upravitelje i namesnike, vojne zapovednike i ratnike što jašu na konjima. 24 Oni će navaliti na tebe s oružjem, bojnim kolima na točkovima i združenim snagama. Postaviće se protiv tebe sa svih strana sa štitovima, štitićima i šlemovima. Ja ću im predati sud, pa će ti suditi po svojim zakonima. 25 Okrenuću protiv tebe svoju ljubomoru i gnevno će postupati s tobom: odseći će ti nos i uši, a ti što ti preostanu, ti će pasti od mača; odvešće ti sinove i ćerke, a te što ti preostanu, njih će proždreti oganj. 26 I strgnuće s tebe tvoje haljine i odneti tvoj nakit. 27 Tako ću odstraniti od tebe tvoju razvratnost i tvoj blud koji si počela u Egiptu. I nećeš više žudeti za njima, niti se sećati Egipta.
28 Jer govori Gospod Bog: evo, daću te u ruke onih koje mrziš, od kojih ti se duša gadi. 29 Dušmanski će postupati s tobom: uzeće plod tvoje muke i ostaviti te potpuno golu, pa će se pokazati golotinja tvojih bludničenja, tvoja razvratnost i tvoja bludničenja. 30 To će ti se dogoditi zato što si bludničila s narodima i oskrnavila se njihovim idolima. 31 Pošto si išla stopama svoje sestre, daću ti u ruku njenu čašu.
32 Govori Gospod Bog:
Ispićeš čašu svoje sestre,
čašu duboku i široku,
do ruba punu,
i bićeš na podsmeh i porugu.
33 I obuzeće te pijanstvo i žalost.
To je čaša strahote i pustošenja,
čaša tvoje sestre Samarije!
34 Ispićeš je do dna,
pa ćeš je razbiti u komade
i odseći sebi dojke.
To sam ja rekao – govori Gospod Bog.
35 Zato, govori Gospod Bog: zato što si me zaboravila i okrenula mi leđa, ispaštaćeš zbog svog razvrata i svojih bludničenja.“
36 Gospod mi reče: „Sine čovečiji, hoćeš li suditi Oli i Olivi? Objavi im njihove gadosti, 37 jer su počinile preljubu, i krv je na njihovim rukama. Počinile su preljubu sa svojim idolima, a sinove koje su mi rodile žrtvovala je njima za hranu. 38 Još su mi učinile i ovo: istoga su dana oskrnavile moja Svetilišta i okaljale moje subote. 39 Toga su dana poklale svoje sinove za svoje idole i došle u moje Svetilište da ga okaljaju. Eto, to su učinile u mome domu.
40 Šta više, poslale su glasnike po ljude iz daleka, a kad su došli, ti si se za njih okupala, namazala oči, i stavila nakit na sebe. 41 Onda si sela na raskošni krevet, a pred tobom je bio postavljen sto na koji si stavila moj kad i moje ulje.
42 Dizala se bezbrižna buka mnogih ljudi; pijanice su došle iz pustinje i stavile narukvice na ruke i raskošne krune na svoje glave. 43 Tada rekoh njoj koja je istrošena od preljube: neka je iskoriste kao bludnicu, jer nije ništa drugo. 44 I kao što se dolazi bludnici, tako su došli k Oli i Olivi, razvratnicama. 45 Ali pravednici će im suditi kao što se sudi preljubnicama i onima koji prolivaju krv, jer one su preljubnice i krv im je na rukama.
46 Jer govori Gospod Bog: saberi vojsku protiv njih i predaj ih užasu i pljački. 47 Neka ih vojska zaspe kamenjem, neka poseku mačevima njihove sinove i ćerke, i neka spale njihove kuće.
48 Tako ću odstraniti razvratnost iz zemlje i dati primer svim ženama, da ne slede vašu razvratnost. 49 Oni će vas kazniti za vašu razvratnost, i ispaštaćete za grehe koje ste učinile s vašim idolima. Tada ćete znati da sam ja Gospod Bog.“
* 23:4 Ola znači njen šator. † 23:4 Oliva znači moj je šator u njoj.