Psalam 65
Horovođi. Psalam Davidov. Pesma.
1 Bože, na Sionu te hvala očekuje,
tebi dani zavet ispunjen će biti.
2 Tebi, što čuješ molitvu,
svaki čovek stiže.
3 Krivice me nadvladaše,
ti oprosti prestupe nam naše.
4 Kako je blažen izabranik, onaj kog privučeš,
što prebiva u tvojim dvorištima.
Siti bili od dobara Doma tvoga,
od tvog svetog hrama.
5 Čudesnim i pravednim delima si nas uslišio,
Bože spasenja našeg,
pouzdanje svih krajeva zemlje
i mora dalekih.
6 Ti si snagom svojom osnovao gore,
silom si se opasao.
7 Ti stišavaš huk mora,
huk talasa njihovih
i vrevu naroda.
8 Preplašiše se od čudesa tvojih stanovnici svih krajeva;
i jutro i veče od radosti kliču.
9 Zemljom prolaziš i natapaš je;
izobilno ti je gizdaš potocima Božijim punim vode;
za žito se njeno brineš.
Eto, to si tako uredio.
10 Brazde joj natapaš,
oranje joj poravnavaš;
pljuskovima omekšavaš
i njen urod blagosiljaš.
11 Godinu si okrunio urodom svojim,
staze tvoje kipe izobiljem.
12 Bujaju pašnjaci pustinjski,
veseljem se brda opasuju.
13 Stadima se oblače pašnjaci,
doline se ogrću pšenicom,
pa pevaju, pa još usklikuju.