33
Postaje Izrailjaca po izlasku iz Egipta
1 Ovo su postaje Izrailjaca, kada su izašli iz Egipta po svojim odredima pod vodstvom Mojsija i Arona. 2 Mojsije je popisao mesta njihovog polaska od postaje do postaje, kako je zapovedio Gospod. Ovo su njihove postaje prema polaznim tačkama:
3 Krenuli su iz Ramese prvog meseca petnaestog dana. Dan posle Pashe, Izrailjci su pobedonosno izašli naočigled svih Egipćana, 4 dok su Egipćani sahranjivali sve svoje prvorođence, koje je Gospod pobio među njima. A Gospod je izvršio pravdu i nad njihovim bogovima.
5 Izrailjci su krenuli iz Ramese i ulogorili se u Sokotu.
6 Krenuli su iz Sokota i ulogorili se u Etamu, koji je na rubu pustinje.
7 Krenuli su iz Etama, skrenuli prema Pi-Hahirotu, koji je nasuprot Vel-Sefona, i ulogorili se pred Migdolom.
8 Krenuli su iz Irota, pa su sredinom mora prešli u pustinju. Zatim su išli tri dana preko pustinje Etama i ulogorili se u Mari.
9 Otišli su iz Mare i došli u Elim, gde je bilo dvanaest studenaca i sedamdeset palminih stabala, i tamo se ulogorili.
10 Krenuli su iz Elima i ulogorili se kod Crvenog mora.
11 Zatim su otišli od Crvenog mora i ulogorili se u pustinji Sin.
12 Otišli su iz pustinje Sin i ulogorili se u Dafaki.
13 Otišli su iz Dafake i ulogorili se u Elusi.
14 Otišli su iz Eluse i ulogorili se u Rafidinu, gde nije bilo vode da narod pije.
15 Otišli su iz Rafidina i ulogorili se u Sinajskoj pustinji.
16 Kad su otišli iz Sinajske pustinje ulogorili su se u Kivrot-Atavi.
17 Otišli su iz Kivrot-Atave i ulogorili se u Asirotu.
18 Otišli su iz Asirota i ulogorili se u Ratami.
19 Otišli su iz Ratame i ulogorili se u Rimon-Faresu.
20 Otišli su iz Rimon-Faresa i ulogorili se u Livni.
21 Otišli su iz Livne i ulogorili se u Resi.
22 Otišli su iz Rese i ulogorili se u Kelati.
23 Otišli su iz Kelate i ulogorili se kod gore Safera.
24 Otišli su od gore Safera i ulogorili se u Haradi.
25 Otišli su iz Harade i ulogorili se u Makelotu.
26 Otišli su iz Makelota i došli u Katati.
27 Otišli su iz Katate i ulogorili se u Tarati.
28 Otišli su iz Tarate i ulogorili se u Meteki.
29 Otišli su iz Meteke i ulogorili se u Asmoni.
30 Otišli su iz Asmone i ulogorili se u Moserotu.
31 Otišli su iz Moserota i ulogorili se u Vene-Jakane.
32 Otišli su iz Vene-Jakane i ulogorili se u Hor-Gadgadi.
33 Otišli su iz Hor-Gadgade i ulogorili se u Jotvati.
34 Otišli su iz Jotvate i ulogorili se u Evroni.
35 Otišli su iz Evrone i ulogorili se u Esion-Geveru.
36 Otišli su iz Esion-Gevera i ulogorili se u pustinju Cin, to jest u Kadisu.
37 Otišli su iz Kadisa i ulogorili se kod gore Or, na kraju edomske zemlje. 38 Tada se sveštenik Aron popeo na goru Or po Gospodnjoj zapovesti i umro tamo, prvog dana petog meseca, u četrdesetoj godina po izlasku Izrailjaca iz Egipta. 39 Aronu je bilo stotinu dvadeset tri godine kad je umro na gori Or.
40 A car Arada, Hananac, koji je živeo u Negevu hananskom, čuo je o dolasku Izrailjaca.
41 Zatim su otišli od gore Ora i ulogorili se u Salmonu.
42 Otišli su iz Salmona i ulogorili se u Finonu.
43 Otišli su iz Finona i ulogorili se u Ovotu.
44 Otišli su iz Ovota i ulogorili se kod Ije-Avarima, na području Moava.
45 Otišli su iz Ije-Avarima i ulogorili se u Devon-Gadu.
46 Otišli su iz Devon-Gada i ulogorili se u Gelmon-Devlataimu.
47 Otišli su iz Gelmon-Devlataima i ulogorili se kod avarimskih gora, pred Navavom.
48 Otišli su iz avarimskih gora i ulogorili se na moavskim poljanama, kraj Jordana, kod Jerihona. 49 Tako su logorovali kraj Jordana, na moavskim poljanama, od Vet-Jesimota pa sve do Avel-Sitima.
50 Tamo, na moavskim poljanama, kraj Jordana kod Jerihona, Gospod reče Mojsiju: 51 „Govori Izrailjcima i reci im: ’Kad preko Jordana pređete u hanansku zemlju, 52 isterajte pred sobom sve stanovnike zemlje. Uništite sve njihove kipove, zatrite sve njihove livene idole, i razorite sve njihove uzvišice. 53 Zauzmite zemlju i nastanite se u njoj, jer sam je vama dao u posed. 54 Zemlju podelite žrebom prema svojim porodicama. Većoj dajte veće nasledstvo a manjoj dajte manje nasledstvo. I šta kome žreb odredi to neka mu bude. Primićete nasledstvo prema otačkim plemenima.
55 Ali ako ne isterate pred sobom stanovnike zemlje, oni koje ostavite biće vam iverje u očima i trnje u bokovima; oni će vas kinjiti u zemlji u kojoj živite. 56 A ono što sam naumio da učinim njima, to ću učiniti vama.’“