Prva Petrova poslanica
1
Izvanredni Božiji blagoslovi za njegov narod
1 Petar, apostol Isusa Hrista, pozdravlja izabrane došljake, rasejane po Pontu, Galatiji, Kapadokiji, Maloj Aziji i Vitiniji, 2 koje je Bog Otac izabrao na osnovu svog predznanja, posvećenjem Duha, da budu poslušni Isusu Hristu, i poškropljeni njegovom krvlju: milost vam i mir u izobilju.
Životna nada
3 Neka je blagosloven Bog i Otac Gospoda našega Isusa Hrista, koji nas je po svom velikom milosrđu – posredstvom vaskrsenja Isusa Hrista iz mrtvih – ponovo rodio za živu nadu, 4 da ćemo primiti nasledstvo koje je nepropadljivo, neokaljano i koje ne vene. Ono se čuva na nebu za vas, 5 koje Božija sila čuva posredstvom vere za spasenje, spremno da se otkrije u poslednje dane.
6 Vi se ovome radujete, iako ste sad, kad već tako treba da bude, nakratko ožalošćeni raznim nevoljama koje vas snalaze. 7 Nevolje, naime, dokazuju iskrenost vaše vere, koja je dragocenija od zlata. Pa i zlato, iako propadljivo, mora da se ispita vatrom. Tako ćete po svojoj veri primiti hvalu, slavu i čast, kada se pojavi Isus Hristos. 8 Vi ga volite, iako ga niste videli, i verujete u njega, iako ga sada ne vidite, te se radujete neizrecivom i uzvišenom radošću, 9 jer postižete svrhu svoje vere: spasenje svojih duša.
10 Ovo spasenje su tražili i ispitivali proroci koji su prorokovali o milosti koja je vama namenjena. 11 Oni su istraživali kada će se i kako to spasenje ostvariti. Na to vreme je ukazivao Duh Hristov koji je bio u njima, unapred najavljujući o Hristovim patnjama i slavi koja ga očekuje posle toga. 12 Njima je Bog otkrio da, time što su govorili o ovim stvarima, nisu služili sebi, nego vama, kojima su to sada objavili glasnici Radosne vesti posredstvom Svetog Duha, poslanog s neba. U ove stvari i anđeli žele da zavire.
Poziv na sveto življenje
13 Zato, neka vaš um bude spreman, budite trezni, potpuno se pouzdajte u milost koju ćete dobiti po otkrivenju Isusa Hrista. 14 Kao poslušna deca, ne živite kao nekada u neznanju, kada ste bili vođeni raznim željama. 15 Naprotiv, vladajte se sveto kao što je svet Bog koji vas je pozvao. 16 Jer je u Pismu napisano: „Budite sveti, jer ja sam svet.“
17 Pa ako zovete Ocem Boga koji je nepristrasan, i koji sudi svakoga po njegovim delima, provodite vreme svog života u tuđini u strahu pred njim. 18 Vi, naime, znate da od svog ispraznog načina života, koji ste nasledili od svojih očeva, niste otkupljeni propadljivim srebrom ili zlatom, 19 nego dragocenom krvlju Hrista, koji je bio kao jagnje bez mane i nedostatka. 20 On je predodređen još pre stvaranja sveta, ali se pojavio u poslednja vremena radi vas, 21 koji njegovim posredstvom verujete u Boga. On je Hrista vaskrsao iz mrtvih i dao mu slavu, tako da vaša vera i nada budu usmerene na Boga.
22 A sada, pošto ste očistili svoje duše poslušnošću istini, tako da imate iskrenu ljubav prema svojoj braći po veri, predano volite jedni druge iz čista srca. 23 Naime, vi ste nanovo rođeni, ali ne od propadljivog semena, nego od nepropadljivog, posredstvom reči živoga Boga koji ne umire. 24 Jer Pismo govori:
„Svako je telo kao trava,
i sva mu je slava kao cvet poljski.
Sahne trava, cvet otpada,
25 ali reč Gospodnja ostaje doveka.“
Ta reč je Radosna vest koja vam je propovedana.