9
Jednaka sudbina za sve
1 Dakle, svemu tome sam se srcem predao, da sve to razjasnim. Jer, i pravedan i mudar su sa svojim delima u Božijoj ruci. Voljen ili omražen – čovek ne zna ništa od onoga što ga čeka. 2 Svima je ista sudbina: pravednom kao i nepravednom, dobrom i čistom kao i nečistom, onome koji žrtvuje, kao i onome koji ne žrtvuje,
dobrome kao i grešnome,
onome koji se zaklinje,
kao i onome koji se boji zaklinjanja.
3 Ovo je zlo u svemu što se čini pod kapom nebeskom: svima je ista sudbina, a i srce ljudi je puno zla. Ludost je u njihovom srcu dok god su živi, a nakon toga umiru. 4 Ko god je među svim živima ima nadu, jer je i živom psu bolje nego uginulom lavu.
5 Živi znaju da će umreti,
a umrli ne znaju ništa;
nagrade za njih više nema
jer je iščeznuo spomen na njih.
6 Odavno su propale njihove ljubavi,
mržnje i zavisti,
nemaju više udela doveka
u svemu što se dešava pod kapom nebeskom.
7 Hajde, radosno hleb svoj jedi, pij svoje vino s milinom u srcu, jer je Bog već prihvatio dela tvoja! 8 Neka ti odeća uvek bela bude i neka ti ulja na glavi uvek bude. 9 Sa ženom koju voliš uživaj kroz sve dane svog prolaznog života koji ti je dan pod kapom nebeskom u svim tvojim prolaznim danima. Jer ti je to nagrada u životu za tvoj trud koji ulažeš pod kapom nebeskom. 10 Čega god ti latile se ruke, čini koliko možeš, jer nema delovanja i rasuđivanja, znanja i mudrosti u Svetu mrtvih* u koji ideš.
11 Razmišljao sam i video da pod kapom nebeskom:
brzi ne pobeđuje u trci
ni jaki u boju;
mudar ne dobija hleba
ni pametan bogatstvo;
najučenijem ne sleduje naklonost.
Svakog stignu i vreme i događaji.
12 Čovek ne zna svoje vreme,
poput ribe uhvaćene u mrežu zla
i poput ptice uhvaćene u zamku.
Da, poput njih su zarobljeni ljudi,
u zao čas koji se na njih nenadano spušta.
Mudrost je bolja od ludosti
13 Elem, pod kapom nebeskom video sam i ovu mudrost koja mi se učinila važnom: 14 Mali grad, u njemu tek nešto žitelja, a veliki car ga napada, opkoljava i protiv njega diže velike nasipe. 15 Tek, u gradu se našao siromašan, ali mudar čovek, koji je mudrošću spasao grad. Pa opet niko ne pamti tog siromaha. 16 Zato sam rekao da je mudrost bolja od sile, ali mudrost siromaha je prezrena i njegove reči nisu poslušali.
17 Bolje se čuju tihe reči mudrih
od vladarevog povika među bezumnicima.
18 Mudrost je bolja od ratnog oružja,
a jedan grešnik može da upropasti mnogo dobrog.
* 9:10 U izvornom tekstu Šeol, ili podzemlje, gde prebivaju duše umrlih.