9
Poziv mudrosti i ludosti
1 Mudrost je kuću svoju sazidala
i za nju sedam stubova isklesala.
2 Poklala je svoju stoku, vino svoje začinila,
svoju trpezu postavila;
3 poslala je sluškinje svoje
i poziva sa najviših gradskih mesta:
4 „Neka ovde svrati ko god je lakoveran!“
A bezumnome govori:
5 „Dođite, jedite moju hranu
i pijte vino koje sam začinila!
6 Okanite se lakoverja i živećete,
napredujte razumnim putem.“
7 Sramotu na sebe navlači ko podsmevača savetuje,
sebi škodi onaj ko kori zlikovca.
8 Ne prekorevaj podsmevača da te ne bi zamrzeo,
prekorevaj mudrog i voleće te.
9 Reci mudrom i biće mudriji,
pouči pravednoga i učeniji će biti.
10 Mudrost otpočinje bogobojaznošću
i znanje poznavanjem Svetog.
11 Sa mnom će se dani tvoji umnožiti
i godina tvog života biće mnogo.
12 Ako si mudar, mudar si za svoje dobro,
a ako si podsmevač, to ti je na teret.
13 Bezumlje je žena goropadna,
lakoverna i ničem poučena.
14 Ona sedi na vratima svoje kuće,
na gradskim uzvišenjima,
15 dovikuje onima što putem prolaze
i stazama svojim pravo idu:
16 „Neka ovde svrati ko god je lakoveran!“
A bezumnome govori:
17 „Slatke li su ukradene vode,
ukusan li je hleb iz potaje!“
18 Ali on ne zna da su tamo pokojnici,
da su njene zvanice u dubinama Sveta mrtvih.