Knjiga proroka Sofonije
1
1 Reč Gospodnja koja je došla Sofoniji, Kušijevom sinu i potomku Godolije, Amarije i Jezekije u vreme Amonovog sina Josije, cara Jude.
Sud cele zemlje na dan Gospodnji
2 „Zbrisaću, dokrajčiću
sve sa lica zemlje
– govori Gospod.
3 Dokrajčiću i čoveka i zver,
dokrajčiću ptice s neba,
ribe iz mora
i pakosti sa sve pakosnima.
Istrebiću ljude sa lica zemlje
– govori Gospod.
4 Podignuću svoju ruku na Judu
i na sav živalj Jerusalima.
Istrebiću sa ovog mesta Valov ostatak
i spomen na idolopokloničke sveštenike
s drugim sveštenicima;
5 one što se po krovovima
klanjaju vojsci nebeskoj,
one koji se klanjaju i zaklinju Gospodu
ali se zaklinju i Molohu*;
6 one što se okreću od Gospoda,
one što ne traže Gospoda i za njega ne pitaju.“
7 Tišina pred Gospodom Bogom
jer je blizu dan Gospodnji!
Spremio je Gospod žrtvu,
sazvao je goste svoje.
8 „A na dan Gospodnje žrtve
sudiću glavare,
careve sinove
i sve koji nose
odelo tuđinca.
9 Kazniću sve koji toga dana
preskaču preko praga,
koji kuće svojih gospodara
pune nasiljem i prevarom.
10 Toga će se dana čuti
– govori Gospod –
plač nevolje sa Ribljih vrata,
zapomaganje sa drugog kraja
i velika lomljava sa brda.
11 Kukajte, o, stanovnici Maktesa,
jer gine sav narod koji trguje,
biće pobijeni svi koji mere srebro.
12 U to vreme ću svetiljkama da pretražim Jerusalim.
Sudiću narodu poleglom ko vino po talogu svome,
koji u srcu svom govori:
’Gospod ne čini dobro, a ni zlo ne čini!’
13 Blago će im plen postati
i opusteće im kuće.
Kuće će zidati,
ali živeti u njima neće,
sadiće vinograde,
ali vino njihovo neće piti.“
14 Blizu je veliki dan Gospodnji!
Blizu je i sve je bliži i bliži!
Gorak je povik dana Gospodnjeg
i eno viče ratnik.
15 Taj dan će biti dan gneva,
dan nevolje i stradanja,
dan razaranja i pustošenja,
dan mrklog mraka,
dan oblaka i guste tame;
16 dan truba i bojnog pokliča
nad gradovima utvrđenim,
nad kulama visokim.
17 „Naneću bol ljudima
pa će ići kao da su slepi,
jer su Gospodu sagrešili.
Prosuće se krv njihova kao prah
i kao đubrivo njihove utrobe.
18 Ni njihovo srebro ni zlato njihovo
neće moći da ih spase
na dan gneva Gospodnjeg.“
Plamen njegove revnosti
proždraće svu zemlju,
jer će sigurno i strašno dokrajčiti
sav živalj zemaljski.
* 1:5 Ili: Malhomu.