10
Gospod će da se postara za Judu
1 Tražite od Gospoda kišu u vreme prolećne kiše.
Gospod stvara grmljavinu i pljuskove,
on daje svakome rastinje po polju.
2 Jer idoli objavljuju pakosti,
sanjari vide prevaru,
lažne snove raspredaju.
Oni taštinom teše
i zato ljudi idu kao ovce,
ojađeni, jer nema pastira.
3 „Na pastire je planula srdžba moja
i jarcima ja ću da sudim.
Jer Gospod nad vojskama se o svom stadu brine
i o domu Judinom.
On će ih učiniti
svojim silnim ratnim konjem.
4 Od njega je ugaoni kamen,
od njega je klin u zidu;
od njega je ratni luk
i svaki vladar dolazi od njega.
5 I oni će biti kao junaci
što u boju gaze dušmane po blatu ulica.
Boriće se, jer će Gospod biti s njima
i posramiće one koji jašu konje.
6 Ojačaću dom Judin
i dom Josifov izbaviću.
Obnoviću ih
jer sam im se smilovao.
I biće kao da ih odbacio nisam,
jer ja sam Gospod,
ja sam Bog njihov
i ja ću im se odazvati.
7 Jefremovci će biti kao junak moćni,
srca radosnoga kao od vina.
Deca njihova će to videti i milo će im biti.
Klicaće im srca u Gospodu.
8 Zazviždaću im
i okupiću ih.
Jer ja sam ih otkupio
i biće ih mnoštvo kao što ih je mnoštvo i bilo.
9 Rasejaću ih među narode
i u dalekim krajevima će me se setiti.
Živeće sa svojom decom
i onda će se vratiti.
10 Vratiću ih iz egipatske zemlje
i iz Asirije.
Okupiću ih u galadskoj zemlji
i na Livan dovešću ih.
Neće za njih biti dovoljno mesta.
11 Kroz more oluje će proći
i primiriće morske talase.
Osušiće dubine Nila,
poniziće ponos Asirije,
a žezlo će egipatsko nestati.
12 Osnažiću ih, ja Gospod,
i u mom imenu će oni koračati
– govori Gospod.“