13
Podsticanje na predani hrišćanski život
1 Bratoljublje i dalje upražnjavajte. 2 Gostoljubivost ne zanemarujte, jer su neki, i ne znajući, ugostili anđele. 3 Sećajte se onih koji su u tamnici, kao da ste i vi sami utamničeni. Sećajte se zlostavljanih, jer i sami prolazite kroz isto.
4 Brak neka svi poštuju, a supružnici neka budu verni jedno drugome, jer će Bog suditi bludnicima i preljubnicima. 5 Klonite se ljubavi prema novcu, budite zadovoljni onim što imate, jer Bog je rekao:
„Nikada neću odstupiti od tebe
niti ću te ostaviti.“
6 Zato možemo smelo da kažemo:
„Gospod je moj pomoćnik, neću se bojati;
šta mi može učiniti čovek?“
7 Sećajte se svojih vođa koji su vam propovedali reč Božiju. Razmotrite kako su živeli i umrli, te podražavajte njihovu veru. 8 Isus Hristos je isti juče, danas i doveka.
9 Pazite da vas ne zavedu razna tuđa učenja. Jačajte srce milošću Božijom, jer je to dobro, a ne propisima o hrani od kojih nisu imali koristi oni koji su ih se pridržavali. 10 Mi imamo žrtvenik sa kojeg nemaju prava da jedu oni koji vrše službu u Šatoru.
11 Naime, tela životinja, čiju krv Prvosveštenik unosi u Svetinju kao žrtvu za greh, spaljuju se izvan tabora. 12 Stoga je i Isus, da bi posvetio narod svojom krvlju, podneo patnju izvan gradskih kapija. 13 Izađimo, stoga, k njemu izvan tabora i ponesimo njegovu sramotu. 14 Jer mi nemamo stalni grad na zemlji, nego tražimo onaj koji je u budućnosti.
15 Hristovim posredstvom, dakle, prinosimo stalno hvalu Bogu kao svoju žrtvu, to jest, plod usana koje ispovedaju njegovo ime. 16 Ne zanemarujte zajedništvo i dobročinstva, jer takve žrtve ugađaju Bogu.
17 Slušajte svoje vođe i pokoravajte im se, jer oni bdiju nad vašim dušama kao oni koji će polagati račun za njih. Zato gledajte da to čine s radošću, a ne s uzdisanjem, jer vam to ne bi bilo na korist.
18 Molite se za nas. Mi smo, naime, uvereni da imamo čistu savest, budući da nastojimo da se u svemu dobro vladamo. 19 Utoliko vas više molim da činite ovo, da bih vam se što brže vratio.
20 A Bog mira, koji je izveo iz mrtvih velikog Pastira ovaca, Gospoda našeg Isusa, zapečativši večni savez njegovom krvlju, 21 neka vas osposobi za svako dobro delo tako da činite njegovu volju, te da on čini među vama što je njemu ugodno, posredstvom Isusa Hrista, kome večna slava od sad i doveka. Amin.
Završna reč i pozdrav
22 Molim vas, braćo, da prihvatite ovu reč ohrabrenja, koju sam ukratko napisao.
23 Znajte da je naš brat Timotej oslobođen. Ako uskoro dođe, posetiću vas zajedno s njim.
24 Pozdravite sve vaše vođe i sve svete. A vas pozdravljaju verujući iz Italije.
25 Milost neka je sa svima vama. Amin.