5
Prava sloboda
1 Hristos nas je oslobodio da živimo u slobodi. Zato čvrsto stojte i ne potčinjavajte se opet ropskom jarmu.
2 Evo ja, Pavle, kažem vam: ako se obrežete, Hristos vam nije ni od kakve koristi. 3 Ponovo upozoravam svakog čoveka koji hoće da se obreže: ako se obreže, dužan je da izvrši sav Zakon. 4 Odvojili ste se od Hrista, vi koji hoćete da postanete pravedni pred Bogom vršenjem Zakona; otpali ste od milosti. 5 Jer mi, vođeni Duhom, po veri željno iščekujemo pravednost kojoj se nadamo. 6 Naime, u Hristu Isusu ništa ne vredi ni obrezanje, ni neobrezanje, nego vera koja deluje kroz ljubav.
7 Dobro ste trčali; ko vas je sprečio da budete poslušni istini? 8 Taj podsticaj ne dolazi od Boga koji vas poziva. 9 Malo kvasca ukiseli sve testo. 10 Pouzdajem se u vas u Gospodu da ni vi nećete drugačije misliti. A onaj koji vas zbunjuje, podneće kaznu.
11 Ali ako ja, braćo, propovedam da je obrezanje neophodno, zašto sam još uvek progonjen? U tom slučaju govor o krstu ne bi predstavljao nikakvu prepreku. 12 O, kad bi se uškopili ti što vas zbunjuju!
13 Braćo, pozvani ste da živite u slobodi, ali ne dozvolite da vaša sloboda bude izgovor da udovoljavate grešnoj prirodi, nego ljubavlju služite jedni drugima. 14 Jer sav Zakon nalazi svoje ispunjenje u jednoj jedinoj zapovesti: „Voli bližnjega svoga kao samoga sebe.“ 15 Ako se, dakle, međusobno ujedate i izjedate, pazite da se ne istrebite.
Život po Duhu
16 Kažem vam: živite po Duhu, pa nećete udovoljiti onome što vaša grešna priroda hoće. 17 Jer grešna priroda želi ono što se protivi Duhu, a Duh želi ono što se protivi grešnoj prirodi. Ovo dvoje se protive jedno drugom, te ne činite ono što hoćete. 18 Ali, ako vas Duh vodi, niste više pod Zakonom.
19 A dela grešne prirode su poznata: blud, nečistota, razvrat, 20 idolopoklonstvo, vračarstvo, neprijateljstva, svađa, pakost, bes, ljubomora, razdori, podele, 21 zavist, pijanke, pirovanja i stvari slične ovima. Što sam vam rekao ranije, to vam govorim i sad: oni koji čine takve stvari neće uzeti učešća u Carstvu Božijem.
22 A plod Duha je: ljubav, radost, mir, strpljivost, čestitost, dobrota, vera, 23 krotkost, uzdržljivost. Protiv ovih nema Zakona. 24 Oni koji pripadaju Hristu, razapeli su svoju grešnu prirodu sa strastima i požudama. 25 Ako smo, dakle, dobili život posredstvom Duha, onda i živimo po vodstvu Duha. 26 Ne budimo umišljeni, ne izazivajmo jedni druge, ne zavidimo jedni drugima.