43
Božija slava se vraća u Dom
1 Čovek me je onda doveo na vrata koja gledaju na istok. 2 Uto, Slava Boga Izrailjevog dođe sa istoka. Huk joj je bio kao huk silnih voda, a zemlja se sijala od njegove slave. 3 Viđenje koje sam video, bilo je slično viđenju koje sam video kada sam došao da navestim uništenje grada*, i slično viđenju koje sam video na reci Hevaru. Ja padoh ničice.
4 Slava Gospodnja je došla u Dom na vrata koja gledaju na istok. 5 Tada me je Duh poneo i doveo me u unutrašnje dvorište. A tamo, slava Gospodnja ispunila Dom.
6 Dok je onaj čovek stajao pored mene, čuo sam da mi neko govori iz Doma. 7 Rekao mi je: „Sine čovečiji, ovo je mesto mog prestola, i mesto gde ću zauvek položiti stope svojih nogu usred naroda izrailjskog. Dom Izrailjev i njihovi carevi neće više kaljati moje sveto ime svojim bludnim delima i mrtvim telima svojih careva kada umru. 8 Oni su postavili svoj prag pored mog praga, svoje dovratnike pored mojih dovratnika, i ništa osim zida između mene i njih. Tako su okaljali moje sveto ime svojim gadostima koje su učinili, pa sam ih zatro u svom gnevu. 9 Stoga, neka uklone preda mnom svoje bludničenje i mrtva tela svojih careva na svojim uzvišicama, i ja ću zauvek prebivati među njima.
10 A ti, sine čovečiji, opiši Dom domu Izrailjevom, da se postide svoje krivice. Oni neka uzmu mere za njegov nacrt. 11 Ako se postide za sve što su učinili, tada im saopšti nacrt i izgled Doma, njegove izlaze i ulaze – celokupni nacrt – i sva uputstva i zakone za celokupni nacrt. Napiši im na njihove oči kako bi se držali celokupnog nacrta i izvršili sva uputstva.
12 Ovo je zakon o Domu: sva okolina oko vrha gore biće najsvetija svetinja. To je zakon o Domu.
Žrtvenik
13 A ovo su mere za žrtvenik u laktovima† (svaki lakat iznosi lakat i podlanicu‡): podnožje će biti lakat visoko i lakat široko, a okvir koji ga uokviruje – jedan pedalj§. A ovo je visina žrtvenika: 14 od podnožja na zemlji do donjeg pojasa – dva lakta, a u širinu jedan lakat; a od manjeg pojasa do većeg četiri lakta, a u širinu lakat*. 15 Ognjište žrtvenika neka bude četiri lakata† dugo, a sa ognjišta žrtvenika neka se dižu na gore četiri roga. 16 Samo ognjište žrtvenika neka bude dvanaest lakata dugo i dvanaest lakata široko. Neka bude četvorouglast. 17 A pojas neka bude četrnaest lakata dug i četrnaest lakata‡ širok, na četiri strane; rub oko njega pola lakta. Stepenice neka mu budu okrenute prema istoku.“
Žrtve za očišćenje žrtvenika
18 Zatim mi reče: „Sine čovečiji, govori Gospod Bog: ’Ovo su uputstva za žrtvenik kada bude sagrađen da se na njemu prinose žrtve svespalnice, i da se zapljuskuje krvlju. 19 Neka se Levitima, sveštenicima iz Sadokove loze, koji pristupaju da služe preda mnom, donese junac za žrtvu za greh – govori Gospod Bog. 20 Onda uzmi nešto krvi i namaži je na četiri roga žrtvenika i na četiri ugla podnožja svuda unaokolo. Tako ćeš ga očistiti i izvršiti otkupljenje za njega. 21 Zatim uzmi junca, žrtvu za greh, pa ga spali na određenom mestu Doma, izvan Svetilišta.
22 Drugog dana prinesi jarca bez mane na žrtvu za greh; neka se žrtvenik očisti kao što je bio očišćen s juncem. 23 Kad završiš s očišćenjem, prinesi junca bez mane i ovna bez mane. 24 Prinesi ih pred Gospodom, a sveštenici neka ih pospu solju, pa neka se prinesu Gospodu na žrtvu svespalnicu.
25 Neka se sedam dana, svakodnevno, prinosi jarac, žrtva za greh, kao i junac i ovan; neka budu bez mane. 26 Neka se sedam dana vrši otkupljenje i očišćenje žrtvenika. Tako će biti posvećen za upotrebu. 27 Kad isteknu ti dani, onda osmoga dana i nadalje, neka sveštenici prinesu na žrtveniku vaše svespalnice i žrtve mira, i bićete prihvaćeni – govori Gospod Bog.’“
* 43:3 Doslovno: kada sam došao da uništim grad. † 43:13 1 lakat oko 50 cm. ‡ 43:13 Oko 7,5 cm. § 43:13 Oko 23 cm. * 43:14 Oko 1 m od podnožja do donjeg pojasa, oko 50 cm u širinu, oko 2 m od manjeg pojasa do većeg i 50 cm u širinu. † 43:15 Oko 2 m. ‡ 43:17 Oko 7 m dug i širok, a rub oko njega oko 50 cm.