Psalam 33
1 Uskliknite u Gospodu, pravedni,
slaviti ga priliči poštenima.
2 Hvalite Gospoda harfom,
svirajte mu na liri od deset struna,
3 Pevajte mu novu pesmu,
svirajte skladno uz klicanje.
4 Jer prava je reč Gospodnja,
dosledan je on u svakom delu svome.
5 On voli pravednost i pravdu,
puna je zemlja milosti Gospodnje.
6 Rečju Gospodnjom nebesa su stvorena,
i dahom usta njegovih sva vojska njihova.
7 On sabire vode morske kao gomilu,
dubine on stavlja u skladišta.
8 Cela zemlja nek se boji Gospoda,
nek strepe pred njim svi žitelji sveta.
9 Jer on reče, i sve postade,
on naredi, i sve se stvori.
10 Gospod razbija namere pucima,
i remeti naume narodima.
11 Namera Gospodnja ostaje doveka,
misli srca njegovog od kolena do kolena.
12 Blago narodu kome je Bog Gospod,
narodu koji izabra sebi za baštinu.
13 Gospod posmatra sa nebesa,
on sve ljude vidi.
14 Iz svog boravišta
on motri sve žitelje zemlje,
15 on oblikuje srce njihovo,
on proniče sva njihova dela.
16 Ne spasava cara vojska mnogobrojna,
silna snaga ne izbavlja junaka.
17 Zaludno je u konju tražiti spasenje,
velika sila neće ga izbaviti.
18 Oko je Gospodnje nad onima što ga se boje,
nad onima koji očekuju milost njegovu,
19 da im dušu od smrti izbavi,
život im sačuva u vreme gladi.
20 Naša duša čeka na Gospoda;
on je naša pomoć, štit naš.
21 U njemu se srce naše raduje,
jer se uzdamo u sveto ime njegovo.
22 Neka milost tvoja bude nad nama, Gospode,
jer smo nadu svoju položili u tebe.