Psalam 46
Horovođi. Za potomke Korejeve. Pesma za visoke glasove.
1 Bog nam je utočište i sila,
trajni pomoćnik u nevolji.
2 Ne bojmo se, zato, kad se zemlja ljulja,
kad se gore ruše u dubine mora.
3 Ma, nek buče i pene se njegove vode,
nek se gore tresu od njegove sile.
Sela
4 Teče reka i njene pritoke,
gradu Božijem radost donose,
svetom mestu gde Svevišnji živi.
5 Bog je usred njega, pomaći se neće,
Bog će mu pomoći u sam osvit jutra.
6 Bune se narodi, propadaju carstva,
kad glas povisi zemlja se rastvara.
7 S nama je Gospod nad vojskama,
Bog Jakovljev naša je tvrđava.
Sela
8 Dođite, razmotrite dela Gospodnja,
koji pustoš po zemlji ostavlja.
9 On prekida ratove do na kraj zemlje,
luk krši, koplje prelama,
bojna kola ognju izručuje.
10 Utihnite i znajte da sam ja Bog,
uzvišen među narodima,
uzvišen na zemlji.
11 S nama je Gospod nad vojskama,
Bog Jakovljev naša je tvrđava.
Sela