2
1 I vi ste nekada bili mrtvi zbog svojih prestupa i greha. 2 Tada ste živeli u skladu sa duhom ovoga sveta, u skladu sa vladarom vazdušnih sila. On je duh koji je sada na delu među onima koji se ne pokoravaju Bogu. 3 Među ovima smo bili svi mi, živeći po našim prirodnim željama i udovoljavajući volji tela i uma. I mi smo po prirodi bili deca gneva, kao drugi. 4 Ali Bog, koji je bogat milosrđem, iz svoje velike ljubavi prema nama, 5 oživeo je s Hristom nas koji smo bili mrtvi zbog svojih prestupa. Milošću ste spaseni! 6 S njim nas je vaskrsao i s njim nas posadio na nebesima u Hristu Isusu. 7 To je učinio da u vekovima koji dolaze pokaže izvanredno bogatstvo svoje milosti – dobrotom koju za nas ima u Hristu Isusu. 8 Milošću ste spaseni posredstvom vere! To ne dolazi od vašeg truda – Božiji je dar. 9 Ne stiče se delima, da se niko ne bi hvalio. 10 Mi smo, naime, njegovo delo, stvoreni posredstvom Hrista Isusa, da činimo dobra dela koja je Bog unapred pripremio za nas.
Jedno u Hristu
11 Zato se sećajte da ste nekada bili mnogobošci po rođenju. Jevreji, koji sebe zovu obrezanima (po obredu učinjenom na telu), zvali su vas „neobrezani“. 12 Dok ste živeli bez Hrista, bili ste otuđeni od izrailjskog društva. Bili ste bez udela u zavetima utemeljenim na Božijim obećanjima, i živeli bez nade i bez Boga – u svetu. 13 Ali sada ste u Hristu Isusu vi, koji ste nekada bili daleko, dovedeni blizu krvlju Hristovom.
14 On je, naime, naš mir. On je spojio oboje u jedno pošto je svojim telom srušio zid neprijateljstva koji ih je razdvajao. 15 Tako je obesnažio Zakon s njegovim zapovestima i uredbama da bi u samom sebi od dvojice stvorio jednog novog čoveka i time uspostavio mir, 16 i da bi obe strane pomirio s Bogom u jednom telu svojom smrću na krstu, usmrtivši neprijateljstvo među njima. 17 On je došao i propovedao mir vama koji ste bili daleko i onima koji su bili blizu. 18 Jer njegovim posredstvom imamo pristup Ocu po jednom Duhu.
19 Stoga, dakle, niste više stranci ni došljaci, nego sugrađani svetih i članovi Božije porodice. 20 Nazidani ste na temelju koji su položili apostoli i proroci, a ugaoni kamen je sam Hristos Isus. 21 Na njemu je cela zgrada sastavljena i izrasta u sveti hram u Gospodu. 22 Njegovim posredstvom ste i vi ugrađeni u zgradu u kojoj Bog prebiva svojim Duhom.